*პროექტი*

**„ელექტრონული კომუნიკაციების შესახებ“ საქართველოს კანონში ცვლილების შეტანის თაობაზე საქართველოს კანონის პროექტი**

**მუხლი 1.** „ელექტრონული კომუნიკაციების შესახებ“ საქართველოს კანონში (საქართველოს საკანონმდებლო მაცნე, №26, 06.06.2005, მუხ. 175) შეტანილ იქნეს შემდეგი ცვლილება:

1. პირველი მუხლი ჩამოყალიბდეს შემდეგი რედაქციით:

„მუხლი 1. კანონის გამოყენების სფერო

ეს კანონი ადგენს საქართველოს ტერიტორიაზე ელექტრონული საკომუნიკაციო ქსელებითა და საშუალებებით საქმიანობის სამართლებრივ და ეკონომიკურ საფუძვლებს, ამ სფეროში კონკურენტული გარემოს ჩამოყალიბებისა და რეგულირების პრინციპებს, ელექტრონული კომუნიკაციების სფეროში ეფექტური კონკურენციის შენარჩუნების ან/და სტიმულირების მიზნით ამ სფეროში მოქმედი ეკონომიკური აგენტების შერწყმისა და შეძენის შეფასების ძირითად პრინციპებს, ეროვნული მარეგულირებელი ორგანოს (საქართველოს კომუნიკაციების ეროვნული კომისიის) ფუნქციებს, ელექტრონული საკომუნიკაციო ქსელებისა და საშუალებების ფლობის, გამოყენებისა და მომსახურების მიწოდების დროს ფიზიკურ და იურიდიულ პირთა უფლებებსა და მოვალეობებს.“;

2. . მე-2 მუხლის:

ა) „ა“ ქვეპუნქტი ჩამოყალიბდეს შემდეგი რედაქციით:

„ა) აბონენტი – ფიზიკური ან იურიდიული პირი, რომელსაც ელექტრონული საკომუნიკაციო მომსახურების მიმწოდებელთან ხელშეკრულების საფუძველზე მიეწოდება საერთო სარგებლობის ელექტრონული საკომუნიკაციო მომსახურება;“

ბ) ,,ე“ ქვეპუნქტის შემდეგ დაემატოს შემდეგი შინაარსის ,,ე1“ ქვეპუნქტი:

,,ე1 ) ზოგადი ნებართვა - ელექტრონული კომუნიკაციების სფეროში საქმიანობის თაობაზე კომისიის მიერ გამოცემული ნორმატიული ადმინისტრაციულ-სამართლებრივი აქტი. აღნიშნული აქტი განსაზღვრავს ელექტრონული კომუნიკაციების სფეროში იმ საქმიანობის განხორციელების პირობებს, რომელიც დაკავშირებულია: ელექტრონულ საკომუნიკაციო ქსელებთან ან ელექტრონული საკომუნიკაციო მომსახურების გაწევასთან ან/და ელექტრონული მომსახურების ცალკეულ ქსელთან ან ცალკეული ელექტრონული მომსახურების გაწევასთან ან ტექნიკური საშუალებების გამოყენებასთან ან/და რადიოსიხშირული სპექტრით სარგებლობასთან;“;

გ) ,,ზ“ ქვეპუნქტი ჩამოყალიბდეს შემდეგი რედაქციით:

,,ზ) ავტორიზებული პირების ერთობლივი მნიშვნელოვანი საბაზრო ძალაუფლება – ორი ან მეტი ავტორიზებული პირი ბაზრის შესაბამის სეგმენტზე ერთობლივად მნიშვნელოვან საბაზრო ძალაუფლებას ფლობს, თუ ისინი ბაზრის შესაბამის სეგმენტზე ერთობლივად დომინანტის ისეთი მდგომარეობით სარგებლობენ, რაც მათ საშუალებას აძლევს გარკვეულწილად იმოქმედონ კონკურენტებისგან, მომხმარებლებისგან და საბოლოო ჯამში, ბოლო მომხმარებლებისგან დამოუკიდებლად“;

დ) „ძ“ ქვეპუნქტი ჩამოყალიბდეს შემდეგი რედაქციით:

,,ძ)ელექტრონული საკომუნიკაციო მომსახურების მიმწოდებელი – ავტორიზებული პირი, რომელსაც განზრახული აქვს ან ახორციელებს ელექტრონული საკომუნიკაციო მომსახურების მიწოდებას“;

ე) ,,ჭ“ ქვეპუნქტი ჩამოყალიბდეს შემდეგი რედაქციით:

,,ჭ) ვერტიკალურად ინტეგრირებული ოპერატორი – ელექტრონული საკომუნიკაციო ქსელის ოპერატორი, რომელიც ერთი და იმავე მომსახურების მიწოდების ჯაჭვის სხვადასხვა ეტაპზე საქმიანობისას, ფლობს და იყენებს ქსელის შესაბამისი ელემენტების ან მათი ფუნქციონალური რესურსების სრულ სპექტრს და მნიშვნელოვნად აკონტროლებს კონკრეტული ელექტრონული საკომუნიკაციო მომსახურების მიწოდების მთლიან პროცესს“;

ვ) ,,ჰ2“ ქვეპუნქტი ჩამოყალიბდეს შემდეგი რედაქციით:

,,ჰ2) წინასწარი რეგულირება **-** ამ კანონის 21-24 მუხლების მიხედვით ბაზრის შესაბამისი სეგმენტების რეგულირება“;

ზ) „ჰ6“ ქვეპუნქტი ჩამოყალიბდეს შედეგი რედაქციით:

,,ჰ6) მნიშვნელოვანი საბაზრო ძალაუფლება – ბაზრის შესაბამის სეგმენტზე ავტორიზებული პირი მიიჩნევა მნიშვნელოვანი საბაზრო ძალაუფლების მქონე პირად, თუ ის დომინანტის ისეთი მდგომარეობით სარგებლობს, რაც მას საშუალებას აძლევს გარკვეულწილად იმოქმედოს კონკურენტებისგან, მომხმარებლებისგან და საბოლოო ჯამში ბოლო მომხმარებლებისგან დამოუკიდებლად;“;

თ) „ჰ7“ ქვეპუნქტი ჩამოყალიბდეს შემდეგი რედაქციით:

,,ჰ7) ბაზრის შესაბამისი სეგმენტი – ისეთი მომსახურებების ბაზარი, რომელთა ურთიერთჩანაცვლება შესაძლებელია მათი მახასიათებლების, ფასის ან მიზნობრივი გამოყენებით ისეთ გეოგრაფიულ არეალზე, სადაც კონკურენციის პირობები საკმარისად ერთგვაროვანია და არსებითად განსხვავდება სხვა გეოგრაფიული არეალებისგან;“;

ი) „ჰ12“ ქვეპუნქტი ჩამოყალიბდეს შემდეგი რედაქციით:

,,ჰ12) მჭიდროდ დაკავშირებული ბაზრის შესაბამისი სეგმენტი – ბაზრის შესაბამისი სეგმენტი, სადაც ერთ ან რამდენიმე ავტორიზებულ პირს შორის სახელშეკრულებო ურთიერთობების ან მათი ქსელების სტრუქტურული კავშირის გამო, ბაზრის ერთ სეგმენტზე მნიშვნელოვანი საბაზრო ძალაუფლება შესაძლებელია ავტორიზებულმა პირ(ებ)მა ცალ-ცალკე ან ურთიერთშეთანხმებულად გამოიყენონ, სხვა ბაზრის სეგმენტ(ებ)ზე მნიშვნელოვანი საბაზრო ძალაუფლების მოსაპოვებლად ან გასაძლიერებლად;“;

კ) „ჰ19“ ქვეპუნქტი ჩამოყალიბდეს შემდეგი რედაქციით:

,,ჰ19) საზიანო ხელშეშლა - ხელშეშლა, რომელიც საზიანო გავლენას ახდენს რადიოდანადგარზე ან/და მომხმარებლის ტერმინალურ მოწყობილობაზე ან რომელიც მნიშვნელოვნად ამცირებს, აბრკოლებს ან მუდმივად აფერხებს მათ ფუნქციონირებას რადიო საკომუნიკაციო მომსახურების სფეროში მოქმედი რეგულაციების შესაბამისად;“;

ლ) „ჰ23“ ქვეპუნქტი ჩამოყალიბდეს შემდეგი რედაქციით:

,,ჰ23) სპეციფიკური ვალდებულება – ბაზრის შესაბამის სეგმენტზე კონკურენტუნარიანობის უზრუნველყოფის მიზნით, მნიშვნელოვანი საბაზრო ძალაუფლების მქონე ავტორიზებული პირისათვის კომისიის მიერ დაკისრებული ვალდებულება;“;

მ) ,,ჰ69“ ქვეპუნქტის შემდეგ დაემატოს შემდეგი შინაარსის ,,ჰ70“ - ,,ჰ81“ ქვეპუნქტები:

,,ჰ70) ეკონომიკური აგენტი **- „**კონკურენციის შესახებ“ საქართველოს კანონის მე-3 მუხლის ა) ქვეპუნქტით განსაზღვრული „ეკონომიკური აგენტი“;

ჰ71) კონტროლი– ისეთი მდგომარეობა, როდესაც ეკონომიკურ აგენტს შეუძლია პირდაპირ ან არაპირდაპირ არსებითი გავლენა მოახდინოს სხვა ეკონომიკური აგენტის გადაწყვეტილებაზე. ასეთი გავლენა შესაძლებელია წარმოიშვას ხელშეკრულებების, უფლების ან სხვა საშუალებების საფუძველზე, რომელიც შესაძლებელია გამოყენებულ იქნეს: ა) საკუთრების ან ეკონომიკური აგენტის ყველა აქტივის ან მისი ნაწილის სარგებლობის უფლებით; ბ) იმ უფლებებით ან ხელშეკრულებებით, რომლებიც გადამწყვეტ გავლენას ახდენენ ეკონომიკური აგენტის კაპიტალზე და ეკონომიკური აგენტის გადაწყვეტილების მიმღებ ორგანოზე;

ჰ72) ტრაფიკის მონაცემები - ნებისმიერი მონაცემები, რომლებიც შეიძლება დამუშავდეს ელექტრონული საკომუნიკაციო ქსელებით კომუნიკაციის ან ამ კომუნიკაციასთან დაკავშირებული ბილინგის მიზნით;

ჰ73) ლოკაციის მონაცემები - ელექტრონულ საკომუნიკაციო ქსელში ან ელექტრონული საკომუნიკაციო მომსახურებით დამუშავებული ნებისმიერი მონაცემები, რომლებიც მიუთითებენ საჯაროდ ხელმისაწვდომი ელექტრონული საკომუნიკაციო მომსახურების მომხმარებლის ტერმინალური მოწყობილობ(ებ)ის გეოგრაფიულ მდებარეობას;

ჰ74) კომუნიკაცია - მხარეთა სასრულ რაოდენობას შორის საერთო სარგებლობის ელექტრონული საკომუნიკაციო მომსახურების საშუალებით გაცვლილი ან გადაცემული ნებისმიერი ინფორმაცია. აღნიშნული არ მოიცავს რაიმე ინფორმაციას, რომელიც საზოგადოებისათვის გადაცემულ იქნა, როგორც სამაუწყებლო მომსახურების ნაწილი ელექტრონული საკომუნიკაციო ქსელის გამოყენებით, გარდა იმ შემთხვევებისა, როდესაც ინფორმაცია შეიძლება უკავშირდებოდეს ინფორმაციის მიმღებ იდენტიფიცირებად აბონენტს ან მომხმარებელს;

ჰ75) თანხმობა - „პერსონალურ მონაცემთა დაცვის შესახებ“ საქართველოს კანონის მე-2 მუხლით განსაზღვრული „თანხმობა“;

ჰ76)დამატებითი მომსახურება - ნებისმიერი მომსახურება, რომელიც კომუნიკაციის ან ამ კომუნიკაცასთან მიმართებით ბილინგის მიზნებისათვის დამუშავებული მონაცემების გარდა დამატებით მოითხოვს ტრაფიკის მონაცემების ან ლოკაციის მონაცემების დამუშავებას;

ჰ77) ელექტრონული ფოსტა - საერთო სარგებლობის ელექტრონული საკომუნიკაციო ქსელით გაგზავნილი ნებისმიერი ტექსტური, ხმოვანი, ხმის ან გამოსახულების შეტყობინება, რომელიც შეიძლება შენახულ იქნეს ქსელში, ან მომხმარებლის (მიმღების) ტერმინალურ მოწყობილობაში, მიმღების მიერ მის მიღებამდე;

ჰ78) პერსონალურ მონაცემი - „პერსონალურ მონაცემთა დაცვის შესახებ“ საქართველოს კანონის მე-2 მუხლით განსაზღვრული „პერსონალური მონაცემი“;

ჰ79)პერსონალური მონაცემების დარღვევა - უსაფრთხოების დარღვევა, რომელიც იწვევს იმ პერსონალური მონაცემების შემთხვევით ან უკანონოდ განადგურებას, დაკარგვას, შეცვლას, უნებართვოდ გამჟღავნებას ან ხელმისაწვდომობას, რომელიც საერთო სარგებლობის ელექტრონული საკომუნიკაციო მომსახურების გაწევის მიზნით არის გადაცემული, ინახება ან სხვაგვარად არის დამუშავებული;

ჰ80)საერთო სარგებლობის ელექტრონული საკომუნიკაციო მომსახურება - ელექტრონული საკომუნიკაციო მომსახურება, რომელიც იმგვარად არის მიწოდებული, რომ ხელმისაწვდომია საზოგადოების ყველა წევრისთვის;

ჰ81)საინფორმაციო საზოგადოების მომსახურება - დისტანციურად, ელექტრონული საშუალებებით და მომსახურების მიმღების ინდივიდუალური მოთხოვნის საფუძველზე, ანაზღაურების სანაცვლოდ გაწეული ნებისმიერი მომსახურება,. ამ განმარტების მიზნებისათვის: „დისტანციურად“ ნიშნავს, რომ მომსახურება მიეწოდა მხარეების ერთდროულად დასწრების გარეშე; „ელექტრონული საშუალებებით“ ნიშნავს, რომ მომსახურება თავდაპირველად გაიგზავნა და მიღებულ იქნა მის დანიშნულების ადგილას მონაცემთა დამუშავებისა (მათ შორის ციფრული კომპრესია) და შენახვის ელექტრონული მოწყობილობის მეშვეობით და მთლიანად იქნა გადაცემული, გადატანილი და მიღებული სადენიანი, რადიო, ოპტიკური საშუალებებით ან სხვა ელექტრომაგნიტური საშუალებებით; და „მომსახურების მიმღების ინდივიდუალირი მოთხოვნის საფუძველზე“ ნიშნავს, რომ მომსახურება მიწოდებულ იქნა ინდივიდუალური მოთხოვნის საფუძველზე მონაცემთა გადაცემის გზით;“;

3. მე-8 მუხლის:

ა) პირველი პუნქტი ჩამოყალიბდეს შემდეგი რედაქციით:

„1. ინფორმაცია ელექტრონული საკომუნიკაციო ქსელების ან/და საერთო სარგებლობის ელექტრონული საკომუნიკაციო მომსახურების მომხმარებლის შესახებ და აღნიშნული ქსელების მეშვეობით განხორციელებული კომუნიკაცია და/ან გაწეული მომსახურება, აგრეთვე, ნებისმიერი მასთან დაკავშირებული ტრაფიკის მონაცემები, საიდუმლოა და მისი დაცვა გარანტირებულია საქართველოს კანონმდებლობით. კომუნიკაციის ან მასთან დაკავშირებული ტრაფიკის მონაცემების მოსმენა, მიყურადება, შენახვა ან სხვა სახით გადაჭერა ან კონტროლი სხვა პირის მიერ, შესაბამისი მომხმარებლის თანხმობის გარეშე, აკრძალულია, თუ საქართველოს კანონმდებლობით სხვა რამ არ არის გათვალისწინებული;“

ბ) მე-5 პუნქტი ჩამოყალიბდეს შემდეგი რედაქციით:

,,5) ელექტრონული საკომუნიკაციო ქსელის მეშვეობით და/ან საჯაროდ ხელმისაწვდომი ელექტრონული საკომუნიკაციო მომსახურების მეშვეობით მომხმარებლის მიერ განხორციელებული კომუნიკაციის შინაარსის შესახებ ინფორმაცია მისი გადაცემისთანავე, დაუყოვნებლივ, ავტომატურად უნდა განადგურდეს, თუ საქართველოს კანონმდებლობით სხვა რამ არ არის გათვალისწინებული. აღნიშნული ინფორმაცია კანონით დადგენილი წესით ხელმისაწვდომი შეიძლება გახდეს მხოლოდ ამ კანონის 81 მუხლით გათვალისწინებული სუბიექტისათვის.“

4. მე-9 მუხლის შემდეგ დაემატოს შინაარსის 91 მუხლი:

**,,მუხლი 91. საჯარო კონსულტაციები**

1. საჯარო კონსულტაციების გზით მისაღები ადმინისტრაციულ-სამართლებრივი აქტის პროექტი წინასწარ ქვეყნდება კომისიის ვებ-გვერდზე.

2. წერილობითი მოსაზრებების წარმოდგენისთვის კომისია განსაზღვრავს ვადას, რომელიც არ უნდა იყოს ადმინისტრაციულ-სამართლებრივი აქტის პროექტის გამოქვეყნების დღიდან 30 კალენდარულ დღეზე ნაკლები.

3.  ყველა წერილობითი მოსაზრების განხილვის შემდეგ კომისიას შეუძლია შეასწოროს ან დატოვოს  ადმინისტრაციულ-სამართლებრივი აქტის პროექტი უცვლელად. პროექტი შეიძლება შეიცვალოს მხოლოდ მოწოდებული მოსაზრებების ფარგლებში. კომისიის მიერ განსაზღვრული ვადის გასვლიდან 2 კვირის განმავლობაში კომისია აქვეყნებს წარმოდგენილ მოსაზრებებს და აღნიშნულ მოსაზრებებზე კომისიის პასუხებს.

4. იმ შემთხვევაში, თუ კომისიის ვებ-გვერდზე გამოქვეყნებულ ადმინისტრაციულ-სამართლებრივი აქტის პროექტში შესატანი ცვლილება სცდება კომისიის მიერ დაწყებული საჯარო კონსულტაციის საგანს, კომისია მართავს ახალ საჯარო კონსულტაციას.

5.  საჯარო კონსულტაციების ვადა კომისიის მიერ შეიძლება გაგრძელდეს ამ მუხლის მე-3 და მე-4 პუნქტების შესაბამისად არაუმეტეს 3 თვის ვადით,  სათანადო დასაბუთებით.

6. საჯარო კონსულტაციების პროცესზე და ასევე, საჯარო კონსულტაციების საფუძველზე კომისიის მიერ მიღებულ ადმინისტრაციულ-სამართლებრივ აქტზე არ ვრცელდება საქართველოს ზოგადი ადმინისტრაციული კოდექსით ადმინისტრაციული სამართლებრივი აქტის მიღებისთვის განსაზღვრული წესები.

7. კომისია უფლებამოსილია დაადგინოს საჯარო კონსულტაციების გამართვისა და გადაწყვეტილების მიღების პროეცედურული წესები.“

5. მე–11 მუხლის:

ა) პირველი პუნქტი ჩამოყალიბდეს შემდეგი რედაქციით:

„1. ელექტრონული კომუნიკაციების სფეროში კომისია დამოუკიდებლად ახორციელებს ავტორიზებული პირების საქმიანობის ან/და რადიოსიხშირული სპექტრით ან/და ნუმერაციის რესურსით სარგებლობის რეგულირებას; მათ შორის, ნორმატიული და ინდივიდუალური სამართლებრივი აქტების მიღებას, მათი შესრულების მონიტორინგსა და კონტროლს, გამოვლენილი დარღვევებისათვის ამ კანონით განსაზღვრული უფლებამოსილებების ფარგლებში ამავე კანონითა და საქართველოს ადმინისტრაციულ სამართალდარღვევათა კოდექსით დადგენილი სანქციების დაკისრებას.“;

ბ) მე-3 პუნქტი ჩამოყალიბდეს შემდეგი რედაქციით:

,,3. კომისიის ძირითადი ფუნქციებია:

ა) ელექტრონული კომუნიკაციების სფეროში საქმიანობის ავტორიზაციის პროცესის წარმართვა;

ა1) ზოგადი ნებართვის გამოცემა;

ბ) ამოწურვადი რესურსების მართვა, მათი ეფექტიანად გამოყენების უზრუნველყოფა, ინოვაციური ელექტრონული საკომუნიკაციო ტექნოლოგიების დანერგვის უზრუნველყოფისა და კონკურენტუნარიანი გარემოს განვითარების მიზნით რადიოსიხშირული სპექტრის ოპტიმალური განაწილება და ეფექტიანი გადანაწილება, რადიოსიხშირული სპექტრით ან/და ნუმერაციის რესურსით სარგებლობის უფლების მოპოვების გამჭვირვალე და არადისკრიმინაციული პირობებისა და წესების დადგენა, ამოწურვადი რესურსებით სარგებლობის ზოგადი ნებართვის, ლიცენზიებისა და ნებართვების გაცემა და გაუქმება;

გ) ბაზრის შესაბამისი კვლევისა და ანალიზის ჩატარება, მნიშვნელოვანი საბაზრო ძალაუფლების მქონე ავტორიზებული პირების განსაზღვრა, კონკურენციის უზრუნველყოფის მიზნით ამ კანონით განსაზღვრული სპეციფიკური ვალდებულებების დაკისრება და მათ შესრულებაზე ზედამხედველობა და კონტროლი;

გ1) ელექტრონული კომუნიკაციის სფეროში კონკურენციის უზრუნველყოფა და მისი შენარჩუნება, ამ სფეროში არსებული კონცენტრაციების მონიტორინგი და შეფასება;

დ) ელექტრონული საკომუნიკაციო საშუალებების სერტიფიცირების, სტანდარტიზაციისა და მეტროლოგიური მომსახურების უზრუნველყოფა რადიომოწყობილობებისა და სატელეკომუნიკაციო ტერმინალური მოწყობილობების სერტიფიცირების რეგლამენტის შესაბამისად;

ე) ელექტრონული საკომუნიკაციო ქსელის ელემენტებთან დაშვების ან/და ურთიერთჩართვის ტექნიკურ-ეკონომიკური და სამართლებრივი ურთიერთობების რეგულირება;

ვ) ელექტრონული კომუნიკაციების სფეროში საქმიანობის განმახორციელებელ ავტორიზებულ პირთა შორის, აგრეთვე მათსა და მომხმარებლებს შორის წარმოშობილი დავების გადაწყვეტა თავისი უფლებამოსილების ფარგლებში;

ზ) ელექტრონული კომუნიკაციების სფეროში ავტორიზებისა და ზოგადი ნებართვის,სალიცენზიო ან/და სანებართვო პირობების დაცვაზე ზედამხედველობა და მათი დარღვევისას კანონით გათვალისწინებული ღონისძიებების გატარება;

თ) საზოგადოებასთან ღია, საჯარო და გამჭვირვალე ურთიერთობა;

ი) რადიოელექტრონული საშუალებების ელექტრომაგნიტური თავსებადობისა და მისი საერთაშორისო სამართლებრივი დაცვის ღონისძიებათა კოორდინაცია;

კ) ელექტრონული კომუნიკაციების სფეროში მოქმედ საერთაშორისო ორგანიზაციებში საქართველოს წარმოდგენა და მისი ინტერესების დაცვა საკუთარი უფლებამოსილებისა და საქართველოს მთავრობის მიერ დელეგირებული კომპეტენციის ფარგლებში;

ლ) სამოყვარულო რადიოკავშირის დამყარებისა და სამოყვარულო რადიოსადგურების გამოყენების წესების განსაზღვრა;

მ) სხვა ფუნქციები, რომლებიც გამომდინარეობს ამ კანონიდან და კომისიის ამოცანებიდან.

ნ) ლიცენზიის ან/და ნებართვის მფლობელთა შორის ლიცენზიით ან/და ნებართვით მინიჭებული უფლებით სარგებლობასთან დაკავშირებით წარმოშობილი დავების გადაწყვეტა თავისი უფლებამოსილების ფარგლებში, ამ კანონის VI თავით დადგენილი წესებით;

ო) სააბონენტო ნომრების პორტაბელურობის დებულების დამტკიცება, სააბონენტო ნომრების პორტაბელურობის მონაცემთა ცენტრალური ბაზის სისტემის ადმინისტრატორის ღია კონკურსის წესით გამოვლენა, მასთან ხელშეკრულების გაფორმება და სახელშეკრულებო პირობების შესრულების მონიტორინგი.

პ) ელექტრონული კომუნიკაციების საერთაშორისო ან/და რეგიონალურ ბაზარზე ისეთი ვითარების შექმნის შემთხვევაში, რომელიც მნიშვნელოვან და არაგარდამავალ ნეგატიურ ზეგავლენას ახდენს საქართველოში ელექტრონული კომუნიკაციების ბაზარზე მოქმედი ავტორიზებული პირების საქმიანობაზე, ამ მნიშვნელოვანი და არაგარდამავალი ნეგატიური გავლენის აღმოფხვრამდე საჯარო ადმინისტრაციული წარმოების წესით მიღებული დასაბუთებული გადაწყვეტილებით ელექტრონული კომუნიკაციების სფეროში მოქმედი ყველა შესაბამისი ავტორიზებული პირისთვის სათანადო ეფექტიანი რეგულაციების დადგენა.

ჟ) ელექტრონული კომუნიკაციების სფეროში ინფორმაციის საიდუმლოობის დაცულობის ხარისხის კონტროლი.

6. მე–14 მუხლის:

ა) პირველი პუნქტი ჩამოყალიბდეს შემდეგი რედაქციით:

„1. ელექტრონული კომუნიკაციების სფეროში საქმიანობა ხორციელდება ავტორიზაციის საფუძველზე. რადიო სიხშირული სპექტრის გამოყენება დასაშვებია ზოგადი ნებართვის, ლიცენზიის, ნებართვის ან მინიჭების საფუძველზე. ნუმერაციის რესურსების გამოყენება დასაშვებია ნებართვით ან მინიჭებით“.

ბ) მე-3 პუნქტის შემდეგ დაემატოს შემდეგი შინაარსის მე–4 პუნქტი:

„4. ქსელებთან, მომსახურებასთან, მოწყობილობებთან ან რადიოსიხშირული სპექტრის გამოყენებასთან დაკავშირებული ზოგადი ნებართვა ვრცელდება როგორც ავტორიზებულ პირებზე, ასევე წინამდებარე მუხლის მე-3 პუნქტის ა) და ბ) ქვეპუნქტებით განსაზღვრულ პირებზე, რომლებიც მოცემული კანონის შესაბამისად, ავტორიზაციის გარეშე, ახორციელებენ ასეთ საქმიანობას, თუ კანონით სხვა რამ არ არის განსაზღვრული“;

7. მე–15 მუხლი ჩამოყალიბდეს შემდეგი რედაქციით:

## „მუხლი 15. ელექტრონული კომუნიკაციების სფეროში საქმიანობის ავტორიზაციაზე და ზოგადი ნებართვის გაცემაზე პასუხისმგებელი ორგა ნო

ამ კანონით დადგენილი წესითკომისია:

ა) წარმართავს ელექტრონული კომუნიკაციების სფეროში საქმიანობის განმახორციელებელ პირთა ავტორიზაციის პროცესს და აწარმოებს ავტორიზებულ პირთა უწყებრივ რეესტრს;

ბ) გამოსცემს ზოგად ნებართვას;

გ) აკონტროლებს ავტორიზებული პირების მიერ ელექტრონული კომუნიკაციების სფეროში საქართველოს კანონმდებლობის, მათ შორის, კომისიის დადგენილებებისა და გადაწყვეტილებების, შესრულებას.“;

8. მე–16 მუხლი ჩამოყალიბდეს შემდეგი რედაქციით:

**„მუხლი 16. ავტორიზაცია**

1. ელექტრონული საკომუნიკაციო ქსელებითა და საშუალებებით უზრუნველყოფის ან/და ელექტრონული საკომუნიკაციო ქსელებითა და საშუალებებით მომსახურების მიწოდების ავტორიზაციის მსურველი პირი უგზავნის კომისიას შეტყობინებას, რომლის ფორმას ამტკიცებს კომისია.

2. შეტყობინებაში მითითებული უნდა იყოს:

ა) ინდივიდუალური მეწარმისათვის – სახელი, გვარი, დაბადების ადგილი და თარიღი, მეწარმეთა და არასამეწარმეო (არაკომერციული) იურიდიული პირების რეესტრში რეგისტრაციის შესახებ მონაცემები, სამუშაო და საცხოვრებელი ადგილების მისამართები, სხვა საკონტაქტო ინფორმაცია (ტელეფონის ნომერი, ელ-ფოსტის მისამართი ან ვებ-გვერდი);

ბ) იურიდიული პირისათვის – საფირმო სახელწოდება, სამართლებრივი ფორმა, იურიდიული მისამართი (ადგილსამყოფელი), მეწარმეთა და არასამეწარმეო (არაკომერციული) იურიდიული პირების რეესტრში რეგისტრაციის შესახებ მონაცემები, წარმომადგენლობაზე უფლებამოსილი პირის სახელი და გვარი, სხვა საკონტაქტო ინფორმაცია (ტელეფონის ნომერი, ელ-ფოსტის მისამართი ან ვებ-გვერდი);

გ) საქმიანობის ან/და მომსახურების სახეები, რომლის ავტორიზაციასაც მოითხოვს ინდივიდუალური მეწარმე ან იურიდიული პირი;

დ) ქსელის ან/და მომსახურების მოკლე აღწერილობა.

3. შეტყობინებას უნდა დაერთოს ამონაწერი მეწარმეთა და არასამეწარმეო (არაკომერციული) იურიდიული პირების რეესტრიდან, აგრეთვე იურიდიული პირის წესდებისა და ფიზიკური პირის საიდენტიფიკაციო შესაბამისი დოკუმენტის ასლი. სხვა ქვეყანაში რეგისტრირებული პირის შემთხვევაში, შეტყობინებას უნდა დაერთოს რეგისტრაციის დამადასტურებელი სადამფუძნებლო დოკუმენტაცია. წარმოდგენილი დოკუმენტაცია უნდა იყოს ნათარგმნი და ნოტარიულად დამოწმებული. პირმა, ასევე, უნდა წარმოადგინოსსაქართველოს საგადასახადო აღრიცხვის ერთიან რეესტრში გადასახადის გადამხდელად რეგისტრაციის დოკუმენტი.

4. შეტყობინების სრული სახით მიღებიდან 10 სამუშაო დღის ვადაში კომისია ახორციელებს ავტორიზაციას ავტორიზებულ პირთა უწყებრივ რეესტრში რეგისტრაციით. უწყებრივ რეესტრში ავტორიზებული პირის აღრიცხვის თარიღი არ ზღუდავს ავტორიზებულ პირს, საქმიანობა დაიწყოს კომისიისთვის სრულყოფილი შეტყობინების გაგზავნის დღიდან;

5. თუ შეტყობინება და თანდართული დოკუმენტაცია წარმოდგენილია არასრულყოფილად, კომისია შეტყობინების წარმდგენ პირს განუსაზღვრავს დოკუმენტაციის სრულყოფილად წარმოდგენის 5-დღიან ვადას. ამ ვადაში დოკუმენტაციის წარმოუდგენლობის შემთხვევაში ავტორიზაცია არ განხორციელდება. ავტორიზაციის განუხორციელებლობა არ ართმევს პირს უფლებას, განმეორებით მიმართოს კომისიას ავტორიზაციისათვის. თუკი შეტყობინების მიღებიდან 5 სამუშაო დღის ვადაში კომისია ავტორიზაციის მსურველ პირს არ განუსაზღვრავს დოკუმენტაციის სრულყოფილად წარმოდგენის ვადას, პირი ჩაითვლება ავტორიზებულად.

6.ავტორიზებულ პირთა უწყებრივ რეესტრში გატარებიდან სამი სამუშაო დღის ვადაში, ავტორიზებული პირებისთვის გაიცემა ამონაწერი ავტორიზებული პირების უწყებრივი რეესტრიდან. ავტორიზებულ პირი უფლებამოსილია, ნებისმიერ დროს მოითხოვოს ამონაწერი უწყებრივი რეესტრიდან, კომისია ამონაწერს გასცემს მოთხოვნიდან შვიდი დღის ვადაში.

7. თუ ავტორიზებული პირი წყვეტს ელექტრონული საკომუნიკაციო ქსელებითა და საშუალებებით უზრუნველყოფას ან/და ელექტრონული საკომუნიკაციო ქსელებითა და საშუალებებით მომსახურების მიწოდებას, ან განზრახული აქვს საქმიანობის მოდიფიცირება, იგი ვალდებულია, 7 სამუშაო დღით ადრე შეატყობინოს კომისიას ამის თაობაზე. ავტორიზაციის შეწყვეტის შესახებ ინფორმაცია, აგრეთვე ავტორიზებული საქმიანობის მოდიფიცირების შესახებ მონაცემები შეტანილ უნდა იქნეს ავტორიზებულ პირთა უწყებრივ რეესტრში.

8. ელექტრონული კომუნიკაციების სფეროში საქმიანობის ავტორიზაცია ხორციელდება განუსაზღვრელი ვადით.“;

9. მე–18 მუხლი ჩამოყალიბდეს შემდეგი რედაქციით:

**„მუხლი 18. ზოგადი ნებართვა**

1. ზოგად ნებართვაში უნდა განისაზღვროს ის პირები, ვისზეც გავრცელდება ეს ნებართვა. თუ სხვა რამ არ არის გათვალისწინებული ამ კანონით, ზოგადი ნებართვა გაიცემა ნორმატიული ადმინისტრაციული სამართლებრივი აქტის გაცემის პროცესის შესაბამისად.

2. ზოგადი ნებართვების პირობები განისაზღვრება არადისკრიმინაციული, პროპორციული და გამჭვირვალობის პრინციპების საფუძველზე. ეს პირობებია:

ა) ზოგადი ნებართვებით განსაზღვრული საქმიანობის საფასური, მათ შორის, რეგულირების საფასური;

ბ) მომსახურების ურთიერთოპერაბელურობა და ქსელების ურთიერთჩართვა;

გ) ბოლო მომხმარებლის ხელმისაწვდომობა ნუმერაციის ეროვნულ გეგმაში გათვალისწინებულ ნომრებთან;

დ) გარემოს დაცვითი, ასევე, ქალაქისა და ქვეყნის დაგეგმარების მოთხოვნები, ასევე ის პირობები და მოთხოვნები, რომლებიც დაკავშირებულია სახელმწიფო ან კერძო საკუთრებაში მყოფი მიწის გამოყენებასთან, თანალოკაციასთან და ტექნიკური საშუალებების გაზიარებასთან; აგრეთვე, საჭიროებიდან გამომდინარე, ნებისმიერი ფინანსური თუ ტექნიკური გარანტიები, რაც საჭიროა ინფრასტრუქტურის სპეციფიკური გამოყენებისათვის;

ე) ელექტრონული კომუნიკაციების სექტორში პერსონალური მონაცემებისა და კონფიდენციალურობის დაცვა;

ვ) ელექტრონული კომუნიკაციების სექტორში მომხმარებლის დაცვის წესები, მათ შორის, შეზღუდული შესაძლებლობების მქონე მომხმარებლებისათვის მომსახურების ხელმისაწვდომობის პირობები;

ზ) ამ კანონის, ,,მაუწყებლობის შესახებ" საქართველოს კანონის ან საქართველოში მოქმედი ნებისმიერი ნორმატიულ-სამართლებრივი აქტის შესაბამისად, არალეგალური შინაარსისა და მავნე ზეგავლენის მქონე შინაარსის გადაცემასთან დაკავშირებული შეზღუდვები;

თ) ამ კანონის შესაბამისად მისაწოდებელი ინფორმაცია;

ი) ეროვნული კომპეტენტური ორგანოებისა და ადმინისტრაციული ორგანოების მიერ კანონიერი მოსმენების დაშვების პირობები, ამ კანონის შესაბამისად;

კ) გარდაუვალი საფრთხის შესახებ საზოგადოების გაფრთხილებისა და კატასტროფების შედეგების შემცირების მიზნით, სახელმწიფო ორგანოებისათვის ფართო საზოგადოებასთან კომუნიკაციის ხელმისაწვდომობა;

ლ) კატასტროფების ან ეროვნული საგანგებო სიტუაციების დროს, საგანგებო სამსახურებსა და ხელისუფლებას შორის კომუნიკაციის უზრუნველყოფა;

მ) ამ კანონის შესაბამისად მოქმედი ელექტრონული კომუნიკაციების ქსელებით გამოწვეული ელექტრომაგნიტური ველების საზოგადოებაზე ზემოქმედების შემზღუდველი წესები;

ნ) დაშვების ვალდებულებები, ამ კანონის V თავით გათვალისწინებული ვალდებულებების გარდა;

ო) საერთო სარგებლობის საკომუნიკაციო ქსელების მთლიანობის უზრუნველმყოფი პირობები, მათ შორის, ელექტრონული კომუნიკაციების ქსელებსა და/ან სერვისებს შორის ელექტრომაგნიტური ხელშეშლების თავიდან აცილების უზრუნველმყოფი პირობები;

პ) საერთო სარგებლობის ელექტრონული საკომუნიკაციო ქსელების დაცვა არასანქცირებული დაშვებისაგან;

ჟ) რადიოსიხშირეების გამოყენების პირობები, თუ ამგვარი გამოყენება არ წარმოადგენს ამ კანონის VIII თავის შესაბამისად ლიცენზიის მინიჭების საგანს;

რ) გამჭვირვალობის ვალდებულებები - ინფორმაციის გასაჯაროებისას, რომელიც დაკავშირებულია ნებისმიერი მომსახურების ან აპლიკაციის ხელმისაწვდომობის ან გამოყენების შეზღუდვასთან, როდესაც ასეთი შეზღუდვა ნებადართულია კანონის მიერ, მისი გასაჯაროების სიზუსტის გადამოწმების მიზნით, მნიშვნელოვანია კომისიისათვის უზრუნველყოფილი იყოს  ასეთ ინფორმაციაზე ხელმისაწვდომობა.

3. ამ კანონითა და საქართველოს სხვა ნებისმიერი მოქმედი კანონით განსაზღვრული ვალდებულებები არ იცვლება ზოგად ნებართვაში განსაზღვრული პირობებით;

4. კომისია გამოსცემს ზოგად ნებართვას საქართველოს ზოგადი ადმინისტრაციული კოდექსის IX თავით გათვალისწინებული პროცედურის შესაბამისად ან ამ კანონის 91 მუხლის შესაბამისად გათვალიწინებული საჯარო კონსულტაციით.

5. კომისიას შეუძლია აირჩიოს, თუ რომელ პროცედურას გამოიყენებს მე-4 პუნქტის შესაბამისად.

6. ყოველი ზოგადი ნებართვა უნდა გამოქვეყნდეს კომისიის ვებ-გვერდზე სისტემატურად განახლებადი ფორმით.

7. ზოგად ნებართვაში ცვლილების შეტანა ხდება იმ წესით, რა წესითაც მიღებულ იქნა ზოგადი ნებართვა.“;

10. მე-19 მუხლის:

ა) პირველი პუნქტი ჩამოყალიბდეს შემდეგი რედაქციით:

„1. ავტორიზებული პირი უფლებამოსილია:

ა) უზრუნველყოს ელექტრონული საკომუნიკაციო ქსელებისა და მომსახურების მიწოდება;

ა1)საერთო სარგებლობის ელექტრონული საკომუნიკაციო ქსელის ოპერატორს მოსთხოვოს მისი ქსელის შესაბამის ელემენტებთან დაშვების ან/და ურთიერთჩართვის მიწოდება“.

ბ) თავისი საქმიანობისას, ამ კანონით დადგენილი წესით ისარგებლოს ამოწურვადი რესურსით და დაადგინოს საკუთარი ქსელის ელემენტებთან დაშვების და ელექტრონული საკომუნიკაციო მომსახურების ტარიფები;

გ) ამ კანონით დადგენილი წესით, მთლიანად ან ნაწილობრივ, გადასცეს სხვა პირებს რადიოსიხშირული სპექტრით სარგებლობის ლიცენზიიდან გამომდინარე უფლება-მოვალეობები;

ე) კომისიის სამართლებრივი აქტი გაასაჩივროს სასამართლოში“;

ბ) მე–2 პუნქტს დაემატოს შემდეგი შინაარსის „პ“ ქვეპუნქტი:

„პ) გამოიყენოს სხვა ავტორიზებული პირისაგან მოპოვებული ინფორმაცია დაშვების ან ურთიერთჩართვის თაობაზე მოლაპარაკებების პროცესის დაწყებამდე, პროცესის განმავლობაში ან მისი დასრულების შემდეგ, მხოლოდ იმ მიზნისათვის, რისთვისაც ის იყო მიღებული და ნებისმიერ დროს პატივი სცეს გადაცემული ან შენახული ინფორმაციის კონფიდენციალურობას. მიღებული ინფორმაცია არ გადასცეს სხვა ნებისნიერ მხარეს, კერძოდ სხვა დეპარტამენტებს, შვილობილ კომპანიებს ან პარტნიორებს ან სხვაგვარად დაკავშირებულ პირებს, ვისთვისაც ამგვარმა ინფორმაციამ შეიძლება უზრუნველყოს კონკურენტული უპირატესობა. აღნიშნული ვალდებულება არ ვრცელდება ამ კანონის შესაბამისად კომისიისათვის ინფორმაციის მიწოდებაზე და ამ კანონის V თავის შესაბამისად ავტორიზებულ პირზე დაკისრებულ სამართლებრივი ნორმების დაცვის ვალდებულებებზე.

11. მე-19 მუხლის მე-3 პუნქტი ჩამოყალიბდეს შემდეგი რედაქციით:

,,3. ბოლო მომხმარებლის მომსახურების განმახორციელებელმა ელექტრონული საკომუნიკაციო ქსელის ოპერატორმა უნდა უზრუნველყოს საკუთარი ქსელის შესაბამის ელემენტებთან შეუზღუდავი, ფუნქციონალურად თავსებადიდა არადისკრიმინაციული დაშვებით სხვა მსურველი ოპერატორებისათვის ან ელექტრონული საკომუნიკაციო უწყებრივი ქსელის მფლობელი პირებისათვის ურთიერთჩართვის პირდაპირი ან არაპირდაპირი მიწოდება. დაუშვებელია ელექტრონული საკომუნიკაციო ქსელის ოპერატორებს შორის მოქმედი ურთიერთჩართვის შეწყვეტა. ურთიერთჩართული ელექტრონული საკომუნიკაციო ქსელის ოპერატორის მიერ მოქმედი ურთიერთჩართვის ხელშეკრულების პირობების შეუსრულებლობის შემთხვევაში ხელშეკრულების მეორე მხარე უფლებამოსილია ამ პირობების შესრულების უზრუნველსაყოფად შეაჩეროს მოქმედი ურთიერთჩართვა მხოლოდ კომისიის თანხმობით და მის მიერ განსაზღვრული ვადითა და პირობებით.“

12. 191 მუხლის მე–5 და მე–6 პუნქტები ჩამოყალიბდეს შემდეგი რედაქციით:

„5. ამ მუხლის პირველი პუნქტის „ა“ და „ბ“ ქვეპუნქტებით გათვალისწინებულ შემთხვევებში ავტორიზაციის შეჩერებისას პირის მიერ საქმიანობის განახლება ხორციელდება პირის მიერ კომისიისთვის თავდაპირველი ავტორიზაციისათვის საჭირო, ამ კანონის მე-16 მუხლით გათვალისწინებული განახლებული ინფორმაციის მიწოდებისთანავე, კომისიის მიერ თავის ავტორიზებულ პირთა უწყებრივ რეესტრში გატარების მომენტიდან. ამ პუნქტით გათვალისწინებულ შემთხვევებში კომისია პირს ავტორიზებულ პირთა უწყებრივ რეესტრში ატარებს შესაბამისი შეტყობინების, მათ შორის განახლებული ინფორმაციის მიღებიდან 3 სამუშაო დღის ვადაში.

6. ამ მუხლის პირველი პუნქტის „გ“ ქვეპუნქტით გათვალისწინებულ შემთხვევაში ავტორიზაციის შეჩერებისას პირის მიერ საქმიანობის განახლება ხდება მის მიერ დარღვევის აღმოფხვრის დადასტურებიდან, და კომისიისათვის თავდაპირველი ავტორიზაციისათვის საჭირო, ამ კანონის მე-16 მუხლით გათვალისწინებული განახლებული ინფორმაციის მიწოდებისთანავე, ამ პუნქტით გათვალისწინებულ შემთხვევებში კომისია პირს ავტორიზებულ პირთა უწყებრივ რეესტრში ატარებს დარღვევის აღმოფხვრის დადასტურებიდან და განახლებული ინფორმაციის მიღებიდან 7 სამუშაო დღის ვადაში.“;

13. 21-ე მუხლი ჩამოყალიბდეს შემდეგი რედაქციით:

**,,მუხლი 21. კონკურენციის წინასწარი რეგულირება, მომსახურების ბაზრის კვლევისა და ანალიზის პრინციპები**

1. ელექტრონული კომუნიკაციების სფეროში კონკურენციის წინასწარი რეგულირება ხორციელდება კომისიის მიერ.

2. კომისია გადაწყვეტილებით განსაზღვრავს ბაზრის შესაბამის სეგმენტებს, რომლებიც ექვემდებარება წინასწარ რეგულირებას. კომისიის გადაწყვეტილებით განსაზღვრული ბაზრის შესაბამისი სეგმენტებისგან განსხვავებული ბაზრის სხვა სეგმენტის იდენტიფიცირებისა და მის წინასწარ რეგულირებას დაქვემდებარების შემთხვევაში კომისიამ უნდა ჩაატაროს ამ კანონის 91 მუხლით განსაზღვრული საჯარო კონსულტაცია.

3. კომისიამ უნდა განსაზღვროს ბაზრის ის შესაბამისი სეგმენტები, რომლებიც წინასწარ რეგულირებას ექვემდებარება და უნდა დაადგინოს მათი გეოგრაფიული საზღვრები. ბაზრის შესაბამისი სეგმენტების განსაზღვრის შემდეგ კომისიამ უნდა ჩაატაროს ბაზრის ანალიზი იმის შესაფასებლად, არის თუ არა ბაზრის შესაბამის სეგმენტზე ეფექტიანი კონკურენცია. კონკურენცია ბაზრის შესაბამის სეგმენტზე ეფექტიანია, თუ ამ სეგმენტზე არ საქმიანობს მნიშვნელოვანი საბაზრო ძალაუფლების მქონე ავტორიზებული პირი. კომისიამ უნდა დაარეგულიროს მხოლოდ იმ ბაზრის შესაბამისი სეგმენტი, რომელზეც მნიშვნელოვან საბაზრო ძალაუფლებას ფლობს ერთი ავტორიზებული პირი მაინც. კომისია საკუთარ ოფიციალურ ვებ გვერდზე აქვეყნებს ბაზრის განსაზღვრისა და ამ პუნქტის შესაბამისად ბაზრის ანალიზის დაწყების შესახებ ცნობას.

4. კომისია ღებულობს გადაწყვეტილებას ამ მუხლის მე-3 პუნქტის შესაბამისად ჩატარებული ბაზრის ანალიზის შედეგების მიხედვით, სადაც განსაზღვრული უნდა იყოს ბაზრის შესაბამისი სეგმენტი და ავტორიზებული პირ(ებ)ი, რომლებიც ბაზრის შესაბამის სეგმენტზე ფლობენ მნიშვნელოვან საბაზრო ძალაუფლებას (ასეთის არსებობის შემთხვევაში). ბაზრის ანალიზის შედეგებში გათვალისწინებული უნდა იყოს ამ კანონის შესაბამისად მნიშვნელოვანი საბაზრო ძალაუფლების მქონე ავტორიზებულ პირებზე დასაკისრებელი სპეციფიკური ვალდებულებები. კომისია გადაწყვეტილებას ღებულობს ამ კანონის 91 მუხლის შესაბამისად ჩატარებული საჯარო კონსულტაციის საფუძველზე.

5. ამ კანონის 29-ე მუხლის შესაბამისად, კომისიის გადაწყვეტილებით, სპეციფიკური ვალდებულებები ეკისრება ყველა იმ ავტორიზებულ პირს, რომელსაც მნიშვნელოვანი საბაზრო ძალაუფლება გააჩნია.

6. ელექტრონული კომუნიკაციების სფეროში საქმიანობის რეგულირების უზრუნველყოფა, ბაზრის შესაბამის სეგმენტებზე კონკურენციის უზრუნველყოფა, ბაზრის შესაბამის სეგმენტებზე მნიშვნელოვანი საბაზრო ძალაუფლების მქონე ავტორიზებული პირების განსაზღვრა და მათზე სპეციფიკური ვალდებულებების დაკისრება ხორციელდება ობიექტურობის, ტექნოლოგიური ნეიტრალიტეტის, ფუნქციონალური ეკვივალენტობის (ფუნქციონალური კრიტერიუმების ერთგვაროვანი გამოყენების), მინიმალური საჭირო რეგულირების, პროპორციულად თანაზომადი სპეციფიკური ვალდებულებების დაკისრების, ეფექტიანი კონკურენციის წახალისების, გამჭვირვალობისა და არადისკრიმინაციულობის პრინციპების გათვალისწინებით. ბაზრის შესაბამისი სეგმენტის განსაზღვრა და ანალიზი ხორციელდება მომავალზე ორინეტირებულობის პრინციპის საფუძველზე, კონკურენციის სამართლის საყოველთაოდ გამოყენებადი პრინციპების გათვალისწინებით.“;

14. 22-ე მუხლი ჩამოყალიბდეს შემდეგი რედაქციით:

**„მუხლი 22. ბაზრის შესაბამისი სეგმენტის ანალიზის ეტაპები, მნიშვნელოვანი საბაზრო ძალაუფლების მქონე ავტორიზებული პირის განსაზღვრის ზოგადი დებულებები**

1. ბაზრის შესაბამისი სეგმენტის ანალიზს კომისია ახორციელებს ამ კანონის 21-ე მუხლის შესაბამისად, ბაზრის შესაბამისი სეგმენტ(ებ)ის განსაზღვრის, ბაზრის ანალიზის, მნიშვნელოვანი საბაზრო ძალაუფლების განსაზღვრისა და სპეციფიკური ვალდებულებების დაკისრების მეთოდოლოგიური წესების საფუძველზე. კომისია მეთოდოლოგიურ წესებს ამტკიცებს დადგენილებით, ამ კანონის 91 მუხლის შესაბამისად ჩატარებული საჯარო კონსულტაციის საფუძველზე.

2. კომისიამ ბაზრის ანალიზი უნდა დაიწყოს ამ კანონის 21-ე მუხლის მე-4 პუნქტით გათვალისწინებული სპეციფიკური ვალდებულებების დაკისრების თაობაზე მიღებული გადაწყვეტილების ძალაში შესვლიდან ერთიდან სამ წლამდე ვადაში.

3. თუ ბაზრის შესაბამის სეგმენტზე ავტორიზებულ პირს აქვს მნიშვნელოვანი საბაზრო ძალაუფლება, მას მნიშვნელოვანი საბაზრო ძალაუფლება, შესაძლებელია, ჰქონდეს ასევე ამ ბაზართან მჭიდროდ დაკავშირებული ბაზრის შესაბამის სეგმენტზეც.

4. თუ ბაზრის შესაბამისი სეგმენტის ანალიზის ჩატარების შედეგად კომისია დაადგენს, რომ ერთ ან რამდენიმე ავტორიზებულ პირს აქვს მნიშვნელოვანი საბაზრო ძალაუფლება, იგი, მნიშვნელოვანი საბაზრო ძალაუფლების ხასიათიდან გამომდინარე, განსაზღვრავს აღნიშნული პირებისათვის დასაკისრებელ სპეციფიკურ ვალდებულებებს ამ კანონის V თავის შესაბამისად. კომისია, ამ მუხლის პირველი პუნქტით გათვალისწინებულ მეთოდოლოგიურ წესებში მოცემული კრიტერიუმების მიხედვით, ადგენს, გააჩნია თუ არა ავტორიზებულ პირს ბაზრის შესაბამის სეგმენტზე მნიშვნელოვანი საბაზრო ძალაუფლება.

5. თუ ბაზრის ანალიზის ჩატარების შედეგად კომისია დაადგენს, რომ ბაზრის შესაბამის სეგმენტზე კონკურენცია ეფექტიანია, არ არსებობს ისეთი ავტორიზებული პირი, რომელიც დამოუკიდებლად ან სხვებთან ერთად ფლობს მნიშვნელოვან საბაზრო ძალაუფლებას, კომისია ავტორიზებულ პირს არ აკისრებს სპეციფიკურ ვალდებულებას. თუ ადრე ჩატარებული ბაზრის ანალიზის შედეგად მნიშვნელოვანი საბაზრო ძალაუფლების მქონე ავტორიზებულ პირზე სპეციფიკური ვალდებულებები დაკისრებულია, კომისია აუქმებს მნიშვნელოვანი საბაზრო ძალაუფლების მქონე ოპერატორზე დაკისრებულ სპეციფიკურ ვალდებულებებს.“

15. 24-ე მუხლი ჩამოყალიბდეს შემდეგი რედაქციით;

**„მუხლი 24. მომსახურების ბაზრის ანალიზთან დაკავშირებული ინფორმაციის გამოქვეყნება**

1. კომისიის გადაწყვეტილებები, რომლებიც მიიღება ამ თავით განსაზღვრული კონკურენციის წინასწარი რეგულირებისა და ბაზრის შესაბამისი სეგმენტის ანალიზის საფუძველზე, გარდა პერსონალური მონაცემების, სახელმწიფო ან კომერციული საიდუმლოების შემცველი ინფორმაციისა, ქვეყნდება კომისიის ვებ გვერდზე. ასევე საჯაროდ ქვეყნდება შემდეგი ინფორმაცია:

ა) ბაზრის შესაბამისი სეგმენტების ჩამონათვალი:

ბ) ავტორიზებული პირების სია, რომელთაც ბაზრის შესაბამის სეგმენტზე და მასთან მჭიდროდ დაკავშირებულ ბაზარის შესაბამის სეგმენტზებზე აქვთ მნიშვნელოვანი საბაზრო ძალაუფლება;

გ) მნიშვნელოვანი საბაზრო ძალაუფლების მქონე ავტორიზებული პირისათვის დაკისრებული სპეციფიკური ვალდებულებები და ამ ვალდებულებების კონკრეტული პირობები;

2. ამ მუხლის პირველ პუნქტით გათვალისწინებულ გადაწყვეტილებებს კომისია ღებულობს ამ კანონის 91 მუხლის შესაბამისად ჩატარებული საჯარო კონსულტაციების საფუძველზე.“

16. 25-ე მუხლი ჩამოყალიბდეს შემდეგი რედაქციით:

**„მუხლი 25. კომისიის უფლებამოსილება კონცენტრაციის საკითხებზე**

1.კომისია უფლებამოსილია ელექტრონული კომუნიკაციების სფეროში შეაფასოს მხოლოდ ამ კანონის 252 მუხლის პირველი პუნქტით განსაზღვრული კონცენტრაცია.

2. კომისია უზრუნველყოფს ელექტრონული კომუნიკაციების სფეროში განხორციელებული აქტივობების და/ან კონცენტრაციების თავისუფალი საბაზრო ეკონომიკის პრინციპებთან შესაბამისობას, რაც ითვალისწინებს ელექტრონული კომუნიკაციების სფეროში თავისუფალ კონკურენციასა და კონცენტრაციით გამოწვეული კონკურენციის შეზღუდვის აღკვეთას. “

17. 25-ე მუხლის შემდეგ დაემატოს შემდეგი შინაარსის 251, 252, 253 მუხლები:

**„მუხლი 251. კონცენტრაციის განმარტება**

1. ელექტრონული კომუნიკაციების სფეროში კონცენტრაცია წარმოიშობა, როდესაც გრძელვადიან პერსპექტივაში კონტროლის ცვლილება განპირობებულია:

ა) ორი ან მეტი დამოუკიდებელი ეკონომიკური აგენტის ან ეკონომიკური აგენტების ნაწილის შერწყმით, რომელთაგან ერთი ავტორიზებული პირია;

ბ) ერთი ან მეტი ავტორიზებული პირის მიერ, ან, სულ მცირე, ერთ ავტორიზებულ პირზე კონტროლის მქონე ერთი ან რამდენიმე ეკონომიკური აგენტის მიერ, ან ავტორიზებულ პირთან ერთობლივი კონტროლის მქონე ეკონომიკური აგენტის მიერ ხელშეკრულების ან სხვა სამართლებრივ საფუძვლებზე აქციების, წილის ან საოპერაციო აქტივების შეძენა პირდაპირი ან/და არაპირდაპირი გზით ავტორიზებული პირის ან მისი საოპერაციო აქტივების კონტროლის მიზნით.

2. ერთობლივი საწარმოს შექმნა, რომელიც გრძელვადიან პერსპექტივაში დამოუკიდებელი ეკონომიკური აგენტის ყველა ფუნქციას ასრულებს, მიჩნეულ უნდა იქნეს კონცენტრაციად, ამ მუხლის პირველი პუნქტის ბ) ქვეპუნქტის შესაბამისად.

3. კონცენტრაცია არ წარმოიშობა, როდესაც ეკონომიკური აგენტის მიერ კონტროლის მოპოვება ხდება იმ ფასიან ქაღალდებთან დაკავშირებული გარიგების საფუძველზე, რომლებიც საფონდო ბირჟაზე ეკონომიკური აგენტის საკუთარი ან სხვისი ანგარიშისთვის ივაჭრება, როდესაც ეკონომიკური აგენტები ფასიან ქაღალდებს ფლობენ დროებით ან/და როდესაც ასეთი ფასიანი ქაღალდები შეძენილია მათი გადაყიდვის მიზნით, იმის გათვალისწინებით, რომ ამ ფასიან ქაღალდებთან დაკავშირებით ხმის უფლება არ არის გამოყენებული.

**მუხლი 252. შეფასებას დაქვემდებარებული კონცენტრაციები**

1**.** კონცენტრაცია ამ კანონით ექვემდებარება რეგულირებას და საჭიროებს კომისიის წინასწარ თანხმობას იმ შემთხვევაში, თუ კონცენტრაციის მონაწილე ეკონომიკური აგენტები აკმაყოფილებენ ერთ-ერთ შემდეგ პირობას:

ა) ავტორიზებული პირების ერთობლივი (ჯამური) წლიური ბრუნვა საქართველოს ტერიტორიაზე აღემატება 20 მილიონ ლარს და ამასთან, კონცენტრაციის მონაწილე მინიმუმ ორი ეკონომიკური აგენტიდან თითოეულის წლიური ბრუნვა აღემატება 5 მილიონ ლარს;

ბ) საქართველოს ტერიტორიაზე არსებული აქტივების ჯამური ღირებულება აღემატება 10 მილიონ ლარს და ამასთან, კონცენტრაციის მონაწილე მინიმუმ ორი ეკონომიკური აგენტიდან თითოეულის საქართველოს ტერიტორიაზე არსებული აქტივების ღირებულება აღემატება 4 მილიონ ლარს.

2. ამ მუხლის პირველი პუნქტის პირობების გათვალისწინებით, საოპერაციო აქტივების შეძენა, რომელიც არ აღემატება 1 მილიონ ლარს, არ ექვემდებარება რეგულირებას და არ საჭიროებს კომისიის წინასწარ თანხმობას.

3. ამ მუხლის პირველი პუნქტით გათვალისწინებული კონცენტრაცია არ უნდა განხორციელდეს კომისიის თანხმობის მიღებამდე. კომისიის თანხმობის მიღებამდე განხორციელებული ნებისმიერი გარიგება, რომელიც იწვევს კონცენტრაციას, ბათილია.

**მუხლი 253. ბრუნვის გაანგარიშება**

1. ერთობლივი წლიური ბრუნვა უნდა მოიცავდეს მოსალოდნელი კონცენტრაციის მონაწილეთა მიერ კომისიაში კონცენტრაციის თაობაზე შეტყობინების წარდგენის წინა საფინანსო წლის განმავლობაში მომსახურების მიწოდებიდან მიღებულ ერთობლივ შემოსავალს დღგ-ს, აქციზისა და ამ შემოსავლის მიღებასთან დაკავშირებული სხვა გადასახადებისა და ფასდათმობების გამოკლებით.

2. თუ კონცენტრაცია ეხება ერთი ან რამდენიმე საწარმოს ნაწილის ან ნაწილების შეძენას, მიუხედავად იმისა, ისინი დამოუკიდებელი ერთეულები არიან თუ არა, კონცენტრაციის მონაწილეთა ერთობლივი წლიური ბრუნვის გამოთვლისას გაითვალისწინება მხოლოდ ამ საწარმოთა კონცენტრაციას დაქვემდებარებული ნაწილ(ებ)ის შესაბამისი ბრუნვა, რომელიც კონცენტრაციის საგანია. აღნიშნულის ფარგლებში განხორციელებული ორი ან მეტი გარიგება რომელიც განხორციელდება ორწლიანი პერიოდის განმავლობაში იმავე ავტორიზებული პირების ან ეკონომიკური აგენტების მიერ, განიხილება, როგორც ერთი და იგივე კონცენტრაცია, რომელიც წარმოიშობა ბოლო გარიგების დადების დღეს.

3. ყოველწლიური ბრუნვა გამოითვლება შემდეგი ერთეულების ერთობლივი წლიური ბრუნვის შეკრებით:

ა) კონცენტრაციაში მონაწილე ეკონომიკური აგენტ(ებ)ი;

ბ) იმ ეკონომიკურ აგენტთა ერთობლივი ბრუნვა, სადაც კონცენტრაციაში მონაწილე ეკონომიკური აგენტი პირდაპირ ან არაპირდაპირ:

ბ.ა) ფლობს კაპიტალის ან ბიზნეს აქტივების ნახევარზე მეტს;

ბ.ბ) აქვს უფლებამოსილება, გამოიყენოს ხმის მიცემის უფლებათა ნახევარზე მეტი;

ბ.გ) უფლებამოსილია, დანიშნოს სამეთვალყურეო საბჭოს, ადმინისტრაციული საბჭოსა და იმ ორგანოების წევრთა ნახევარზე მეტი, რომლებიც სამართლებრივ წარმომადგენლობას უწევენ;

ბ.დ) აქვს ეკონომიკური აგენტის საქმიანობის მართვის უფლება;

გ) ის ეკონომიკური აგენტები, რომლებსაც კონცენტრაციის მონაწილე ეკონომიკურ აგენტებში გააჩნიათ ამ მუხლის მე-3 პუნქტის ბ) ქვეპუნქტით განსაზღვრული უფლებები და უფლებამოსილებანი;

დ) ის ეკონომიკური აგენტები, რომლებიც ამ მუხლის მე-3 პუნქტის გ) ქვეპუნქტით გათვალისწინებულ ეკონომიკურ აგენტებში ფლობენ ამავე პუნქტის ბ) ქვეპუნქტით განსაზღვრულ უფლებებსა და უფლებამოსილებებს;

ე) ის ეკონომიკური აგენტები, რომლეშიც ამ მუხლის მე-3 პუნქტის ა) და დ) ქვეპუნქტებით გათვალისწინებულ ორ ან მეტ ეკონომიკურ აგენტს გააჩნია ამავე პუნქტის ბ) ქვეპუნქტით განსაზღვრული უფლებები და უფლებამოსილებები.

4. როდესაც კონცენტრაციის მონაწილე პირებს აქვთ ამ მუხლის მე-3 პუნქტის ბ) ქვეპუნქტით გათვალისწინებული უფლებები და უფლებამოსილებები, ერთობლივი წლიური ბრუნვის გაანგარიშებისას, ამ კანონის მიზნებისთვის:

ა) არ უნდა იქნეს გათვალისწინებული კონცენტრაციაში მონაწილე პირების და ამ მუხლის მე-3 პუნქტის ბ), გ), დ) და ე) ქვეპუნქტებით გათვალისიწინებულ ეკონომიკურ აგენტთა შორის გაწეული მომსახურების შედეგად წარმოშობილი ბრუნვა;

ბ) გათვალისწინებული უნდა იქნეს ის ბრუნვა, რომელიც გამომდინარეობს ერთობლივად ეკონომიკურ აგენტებსა და ნებისმიერ მესამე პირს შორის გაწეული მომსახურებიდან. ასეთი ბრუნვის არსებობის შემთხევაში, ის თანაბრად უნდა იყოს გადანაწილებული ეკონომიკურ აგენტებს შორის.

5. წლიური ბრუნვის გაანგარიშებისას მხედველობაში მიიღება მხოლოდ საქართველოს ტერიტორიაზე განხორციელებული საქმიანობა.“

18. 26-ე მუხლი ჩამოყალიბდეს შემდეგი რედაქციით

**,,მუხლი 26. შეტყობინების ვალდებულება და ინფორმაციის გამოთხოვა**

„1. კონცენტრაციის შესახებ კომისიას უნდა ეცნობოს მის განხორციელებამდე და კონცენტრაციის შესახებ მხარეებს შორის ხელშეკრულების გაფორმების შემდეგ.“;

„11. თუ, კონცენტრაცია შედგება მხოლოდ ლიზენციის (საოპერაციო აქტივის) შეძენისგან, კომისია კონცენტრაციის შესახებ გადაწყვეტილებას ამ კანონის 51-ე მუხლის შესაბამისად მიიღებს. თუ კომისია ამ კანონის 51-ე მუხლის შესაბამისად თანხმობას არ გასცემს ლიცენზიის გადაპირებაზე, კონცენტრაციაზე თანხმობის მიცემის საკითხი კომისიის მიერ არ განიხილება.“

2. კონცენტრაციის თაობაზე შეტყობინება, რომელიც ამ კანონის 251 მუხლის პირველი პუნქტის შესაბამისად ეხება შერწყმას ან ერთობლივი კონტროლის მიზნით წილის ან აქციების ან საოპერაციო აქტივების შეძენას, კომისიას ერთობლივად წარედგინება კონცენტრაციის მონაწილე პირების მიერ. ყველა სხვა შემთხვევაში, კონცენტრაციის თაობაზე შეტყობინებით კომისიას ეცნობა იმ პირის ან ეკონომიკური აგენტის მიერ, რომელიც კონტროლის უფლებას იღებს ეკონომიკურ აგენტზე სრულად ან ნაწილობრივ.

„3. შეტყობინებაში მითითებული უნდა იყოს კონცენტრაციის ფორმა. შეტყობინება ასევე უნდა შეიცავდეს დოკუმენტურად დადასტურებულ კონცენტრაციის მონაწილე ყოველი ავტორიზებული პირის, ეკონომიკური აგენტის და ამ კანონის 253 მუხლის მესამე პუნქტით განსაზღვრული პირების და მათთან ურთიერთდამოკიდებული (აფილირებული) პირების შესახებ ინფორმაციას:

ა) ეკონომიკური აგენტის საფირმო სახელწოდება, საქმიანობის სახე, სარეგისტრაციო მონაცემები, საიდენფიკაციო მონაცემები;

ბ) ამ კანონის 253 მუხლის მე-3 პუნქტით განსაზღვრული პირებისა და ეკონომიკური აგენტების მიერ საქართველოში მიღებული შემოსავლები და ასევე უცხო ქვეყნის ოპერატორებისთვის გაწეული მომსახურებიდან მიღებული შემოსავლები;

დ) ამ კანონის 251  მუხლის პირველი პუნქტის ბ) ქვეპუნქტით გათვალისწინებული კონცენტრაციისთვის ბაზრის შესაბამის სეგმენტებზე შეძენილი წილის ან აქციების მოცულობა, საოპერაციო აქტივის ღირებულება და ბაზრის შესაბამის სეგმენტზე მის მიერ დაკავებული საბაზრო ხვედრითი წილის მოცულობა;

ე) ინფორმაცია კონცენტრაციის მონაწილე ეკონომიკური აგენტისა და მათი წილის ან აქციების მფლობელთა შესახებ და ამ კანონის 253 მუხლის მესამე პუნტით გათვალისწინებული ყველა სხვა იმ პირისა და ეკონომიკური აგენტის შესახებ, ავტორიზებულ პირს, ეკონომიკურ აგენტსა და მათთან ურთიერთდამოკიდებულ (აფილირებულ) პირს შორის ურთიერთობის შესახებ, რომელიც უნდა მოიცავდეს კონცენტრაციამდე და მის შემდგომ კონტროლის განხორციელების შესაძლებლობისა და წილობრივი მონაწილეობის თაობაზე ინფორმაციას;

ვ) კონცენტრაციის კატეგორიის აღწერა, მათ შორის შერწყმა, წილის/აქციების ან საოპერაციო აქტივების ერთპიროვნული ან ერთობლივი შეძენა; ერთობლივი საწარმოს ახსნა-განმარტება ამ კანონის 251  მუხლის მეორე პუნქტით დადგენილი კრიტერიუმების შესაბამისი კონცეტრაციის განხორციელების განზახვის დასაბუთების თაობაზე;

ზ) კონცენტრაციის განხორცილების აღწერა;

თ) ამ მუხლის პირველი პუნქტის შესაბამისად გაფორმებული ხელშეკრულება.

„4. შეტყობინება არ უნდა შეიცავდეს არასწორ ან არასრულ ინფორმაციას. კომისია უფლებამოსილია შეტყობინების წარმდგენი პირი გაათავისუფლოს იმ დოკუმენტების ან ინფორმაციის წარმოდგენის ვალდებულებისაგან, რომლებსაც კომისია არ მიიჩნევს კონკრეტული საქმის განსახილველად საჭიროდ. ასეთ შემთხვევაში, შეტყობინების ვალდებულება მიჩნეულ უნდა იქნეს შესრულებულად ვალდებულებისგან გათავისუფლების თაობაზე შეტყობინების წარმდგენი პირის კომისიის მიერ ინფორმირების დღიდან.

5. კომისია ამოწმებს შეტყობინებით წარმოდგენილ ინფორმაციას და დოკუმენტაციას. თუ ეკონომიკური აგენტის შეტყობინება არ შეიცავს ამ 26-ე მუხლის მე-3 პუნქტის შესაბამისად მოთხოვნილ დოკუმენტს ან ინფორმაციას, კომისია დოკუმენტის ან ინფორმაციის წარმოსადგენად განსაზღვრავს დამატებით ვადას, რომელიც არ უნდა აღემატებოდეს 15 სამუშაო დღეს. შეტყობინება მიიჩნევა სრულყოფილად კომისიის მიერ მოთხოვნილი დამატებითი დოკუმენტების და/ან ინფორმაციის წარდგენის შემდგომ.

6.კონკურენციის შესაძლო შეზღუდვის შესაფასებლად, კომისია უფლებამოსილია, ამ 27-ე მუხლის მეორე პუნქტის შესაბამისად, ადმინისტრაციული წარმოების დაწყებამდე ან მის პროცესში, ამ კანონის 253 მუხლის მე-3 პუნქტით გათვალისწინებული პირებისაგან, ასევე სხვა პირებისგან ან ეკონომიკური აგენტებისგან გამოითხოვოს ინფორმაცია ბაზრის შესაბამის სეგმენტებზე მათ მიერ განხორციელებული საქმიანობისა და მათი სამომავლო გეგმების შესახებ, აგრეთვე დამატებითი ინფორმაცია წილის ან აქციების მფლობელთა თაობაზე, სარეგისტრაციო მონაცემები და სხვა. ამ მუხლის მე-5 და მე-6 პუნქტების შესაბამისად, ინფორმაციისა და დოკუმენტაციის გამოთხოვისას კომისია ვალდებულია დაასაბუთოს მოთხოვნის სამართლებრივი საფუძველი და მიზანი.

7. თუ კონცენტრაციის შესახებ შეტყობინება ამ კანონის რეგულირების სფეროში ექცევა, კომისია აქვეყნებს შეტყობინების თაობაზე ინფორმაციას, სადაც მითითებული უნდა იყოს კონცენტრაციის მონაწილე პირების სახელები, რეგისტრაციის მისამართი (სახელმწიფო), კონცენტრაციის სახე (კატეგორია) და მათი საქმიანობის სფეროები.

8. კომისიის მიერ გამოსაქვეყნებული ინფორმაციის გარდა, ნებისმიერი სხვა ინფორმაცია და დოკუმენტაცია, რომელიც ამ კანონის 26-ე მუხლის შესაბამისად კომისიაში წარმოდგენილია და ეკონომიკური აგენტის მიერ მოთხოვნილია მისი კონფიდენციალურ ინფორმაციად ცნობა, კომისიამ უნდა განიხილოს ზოგადი ადმინისტრაციული კოდექსის 271 მუხლის პირველი პუნქტით განსაზღვრული კრიტერიუმების შესაბამისად.

19. 26-ე მუხლის შემდეგ დაემატის შემდეგი შინაარსის 261 მუხლი:

**„მუხლი 261. კონცენტრაციების შეფასება**

1. ბაზრის შესაბამის სეგმენტთან კონცენტრაციის თავსებადობის დადგენის მიზნით, კონცენტრაციის შეფასებისას, ამ კანონის მიზნებისა და დებულებების შესაბამისად, კომისიამ უნდა გაითვალისწინოს:

ა) ბაზრის შესაბამისი სეგმენტის ფარგლებში ეფექტური კონკურენციის შენარჩუნებისა და განვითარების საჭიროება;

ბ) ეკონომიკური აგენტების საბაზრო მდგომარეობა და მათი ეკონომიკური და ფინანსური ძალაუფლება, მომსახურების მიმწოდებლებისთვის და მომხმარებლებისათვის ხელმისაწვდომი ალტერნატივები, მათ მიერ ბაზართან წვდომის შესაძლებლობები, ბაზარზე შესვლის ნებისმიერი სახის სამართლებრივი ან სხვა ბარიერები, შესაბამისი მომსახურების მიწოდებისა და მოთხოვნის ტენდენციები, შუალედური და საბოლოო მომხმარებლების ინტერესები, ტექნიკური და ეკონომიკური განვითარების შესაძლებლობები იმ პირობით, რომ ეს მომხმარებლებისთვის ხელსაყრელია და არ ქმნის ბაზარზე კონკურენციის დაბრკოლებებს.

2. კონცენტრაცია, რომელიც მნიშვნელოვნად არ აფერხებს ეფექტიან კონკურენციას ბაზრის შესაბამის სეგმენტზე ან მის მნიშვნელოვან ნაწილზე, არ იწვევს დომინანტური პოზიციის შექმნას ან გაძლიერებას, შესაძლოა ბაზრის შესაბამის სეგმენტზე იყოს თავსებადი. თუ კონცენტრაციის შედეგად, ეკონომიკურ აგენტთა ერთობლივი საბაზრო ხვედრითი წილი არ აღემატება 20 პროცენტს და თუ აღნიშნული სხვაგვარად არ დასტურდება, კონცენტრაცია ბაზრის შესაბამის სეგმენტთან თავსებადია.

3. კონცენტრაცია, რომელიც დომინანტური პოზიციის შექმნით ან გაძლიერებით მნიშვნელოვნად აფერხებს ეფექტურ კონკურენციას, ბაზრის შესაბამის სეგმენტზე ან მის არსებით ნაწილზე, არ არის ბაზრის შესაბამის სეგმენტთან თავსებადი.

4. იმდენად, რამდენადაც კონცენტრაციის ფარგლებში ერთობლივი საწარმოს შექმნას აქვს კერძო მიზანი ან ერთობლივი საწარმოს კოორდინაცია გავლენას ახდენს დამოუკიდებლად დარჩენილ ეკონომიკური აგენტების კონკურენციაზე, ასეთი კოორდინაცია უნდა შეფასდეს „კონკურენციის შესახებ“ საქართველოს კანონით განსაზღვრული კრიტერიუმების შესაბამისად, ერთობლივი საწარმოს საქმიანობის ბაზრის შესაბამის სეგმენთან თავსებადობის დადგენის მიზნით.“;

20. 27-ე მუხლი ჩამოყალიბდეს შემდეგი რედაქციით:

**„მუხლი 27. კონცენტრაციის გამოკვლევა და შემდგომი რეგულირება**

1. კომისია კონცენტრაციასთან დაკავშირებით გადაწყვეტილებას ღებულობს შეტყობინების სრულად მიღებიდან 25 სამუშაო დღის ვადაში. კონცენტრაციის თაობაზე კომისია ღებულობს ერთ-ერთ შემდეგ გადაწყვეტილებას):

ა) თუ ამ კანონის შესაბამისად კომისია დაადგენს, რომ კონცენტრაცია არ წარმოადგენს მისი კომპეტენციის საგანს კომისიამ ამის თაობაზე უნდა მიიღოს გადაწყვეტილება;

ბ) თუ კომისია დაადგენს, რომ კონცენტრაცია ამ კანონის რეგულირების სფეროში ექცევა, და ამ კანონის შესაბამისად არ წარმოშობს მნიშვნელოვან ეჭვს ბაზრის შესაბამის სეგმენტთან თავსებადობის თვალსაზრისით, კომისია იღებს გადაწყვეტილებასთანხმობის გაცემის თაობაზე;

გ) თუ კონცენტრაცია წარმოშობს მნიშვნელოვან ეჭვებს ბაზრის შესაბამის სეგმენტთან თავსებადობაზე, კომისია კონცენტრაციის შესასწავლად იღებს გადაწყვეტილებას ადმინისტრაციული წარმოების დაწყების თაობაზე, ბაზრის შესაბამის სეგმენტზე კონცენტრაციის შესაძლო ზეგავლენის განსაზღვრის მიზნით;

დ) თუ კომისია დაადგენს, რომ ეკონომიკურ აგენტების მიერ განხორციელებული ცვლილების შემდგომ, კონცენტრაცია აღარ წარმოშობს მნიშვნელოვან ეჭვებს ბაზრის შესაბამის სეგმენთან თავსებადობაზე, კომისია იღებს გადაწყვეტილებას კონცენტრაციაზე თანხმობს გაცემის თაობაზე.

2**.** ადმინისტრაციული წარმოების ვადა არ უნდა აღემატებოდეს 90 სამუშაო დღეს. თუ კომისია ადმინისტრაციული წარმოების მიმდინარეობისას დაასკვნის, რომ:

ა) კონცენტრაცია აკმაყოფილებს 261 მუხლის მეორე პუნქტით განსაზღვრულ კრიტერიუმს, კომისია იღებს კონცენტრაციაზე თანხმობის გაცემის თაობაზე გადაწყვეტილებას;

ბ) კონცენტრაცია აკმაყოფილებს 261 მუხლის მესამე პუნქტით განსაზღვრულ კრიტერიუმს და კონცენტრაცია ბაზრის შესაბამის სეგმენტთან არ არის თავსებადი, კომისია იღებს კონცენტრაციის აკრძალვის თაობაზე გადაწყვეტილებას.

გ) ეკონომიკური აგენტების მიერ განხორციელებული ცვლილების შემდგომ თუ აღარ აქვს ადგილი 261 მუხლის მესამე პუნქტით განსაზღვრულ კრიტერიუმს და კონცენტრაცია აკმაყოფილებს 261 მუხლის მე-2 პუნქტით განსაზღვრულ კრიტერიუმებს, კომისია იღებს გადაწყვეტილებას კონცენტრაციაზე თანხმობის გაცემის თაობაზე.

3. კონცენტრაციის მონაწილე ეკონომიკურ აგენტებს უფლება აქვთ კომისიას შესთავაზონ საკუთარი წინადადებები ან/და იკისრონ კონცენტრაციის ვალდებულებები კომისიისთვის შეტყობინების გაგზავნიდან ნებისმიერ ეტაპზე, ბაზრის შესაბამის სეგმენტზე კონკურენციის მნიშვნელოვანი გაუარესების თავიდან აცილების მიზნით. კომისია, ამ მუხლის პირველი პუნქტის დ) ქვეპუნქტის და მეორე პუნქტის გ) ქვეპუნქტის შესაბამისად, უფლებამოსილია გადაწყვეტილებით განსაზღვროს ის პირობები და ვალდებულებები, რომელსაც შეარულებს კონცენტრაციის მონაწილე ეკონომიკური აგენტები და რომლის მიზანია უზრუნველყოს ბაზრის შესაბამის სეგმენტზე კონცენტრაციის თავსებადობა.

4. ამ მუხლის მე-2 პუნქტით გათვალისწინებული ადმინისტრაციული წარმოების ვადა გრძელდება 105 სამუშაო დღემდე, თუ კონცენტრაციის მონაწილე ეკონომიკური აგენტების მიერ ხორციელდება კონცენტრაციის ვალდებულების კომისიისთვის შეთავაზება ბაზრის შესაბამის სეგმენტთან კონცენტრაციის თავსებადობის უზრუნველყოფის მიზნით, გარდა იმ შემთხვევებისა, როდესაც სპეციფიკური ვალდებულებები შეთავაზებულია წარმოების დაწყებიდან 55 სამუშაო დღის გასვლამდე.

5. ამ მუხლის პირველი და მე-2 პუნქტებით განსაზღვრული ვადა შეიძლება გაგრძელდეს კონცენტრაციის მონაწილე ეკონომიკური აგენტები მოთხოვნის საფუძველზე ადმინისტრაციული წარმოების დაწყებიდან არაუგვიანეს 15 სამუშაო დღისა. ვადის გაგრძელება არ უნდა აღემატებოდეს 20 სამუშაო დღეს.

6. ამ მუხლის პირველი პუნქტით გათვალისწინებული ვადის დენადობა უნდა შეჩერდეს კონცენტრაციის მონაწილე ეკონომიკური აგენტის მიერ მოთხოვნილი ინფორმაციისა და დოკუმენტაციის კომისიაში სრულად წარმოდგენამდე.

7. თუ კომისია, ამ მუხლით დადგენილ ვადაში კონცენტრაციის თაობაზე გადაწყვეტილებას ვერ მიიღებს, უნდა ჩაითვალოს, რომ კონცენტრაციაზე კომისიის თანხმობა გაიცა.“;

21. 27-ე მუხლის შემდეგ დაემატოს შემდეგი შინაარსის 271 და272 მუხლები:

**„მუხლი 271. კონცენტრაციასთან დაკავშირებული გადაწყვეტილების გაუქმება**

1. კომისია უფლებამოსიალია გააუქმოს კონცენტრაციაზე თანხმობის მიცემის თაობაზე გადაწყვეტილება, თუ:

ა) გადაწყვეტილება მიღებულია არასწორი ინფორმაციის საფუძველზე, რომელზეც პასუხისმგებელია ერთ-ერთი ეკონომიკური აგენტი ან გადაწყვეტილება მიღებულია მოტყუებით;

ბ) ეკონომიკური აგენტები არღვევენ გადაწყვეტილებით განსაზღვრულ კონცენტრაციის ვალდებულებას.

2. კომისია უფლებამოსილია ამ მუხლის პირველი პუნქტის შესაბამისად გააუქმოს კონცენტრაციის შესახებ გადაწყვეტილება მისი მიღებიდან 5 წლის ვადაში.

**27 2. კონცენტრაციის შეჩერება და შუალედური ღონისძიებები**

1. კონცენტრაციის თაობაზე საბოლოო გადაწყვეტილების მიღებამდე, კომისია უფლებამოსილია მიიღოს შუალედური ღონისძიებების თაობაზე გადაწყვეტილება, ეფექტიანი კონკურენციის აღდგენის ან შენარჩუნების მიზნით, თუ:

ა) კონცენტრაცია განხორციელებულია ამ კანონის 252 მუხლის მე-3 პუნქტის დარღვევით და კონცენტრაციაზე თანხმობის გადაწყვეტილება ჯერ არ არის მიღებული;

ბ) კონცენტრაცია განხორციელებულია კომისიის გადაწყვეტილებით განსაზღვრული პირობის დარღვევით;

გ) კონცენტრაცია უკვე განხორციელდა და არ არის ბაზარის შესაბამის სეგმენტთან თავსებადი.

2. თუ კონცენტრაცია განხორციელდა კომისიის მიერ გაცემული თანხმობის თაობაზე გადაწყვეტილების დარღვევით, კომისია უფლებამოსილია:

ა) მოსთხოვოს კონცენტრაციის მონაწილე ეკონომიკურ აგენტს კონცენტრაციის გაუქმება, კერძოდ, შერწყმის გაუქმება ან ყველა შეძენილი აქციის/წილის ან აქტივის გასხვისება კონცენტრაციის განხორციელებამდე არსებული მდგომარეობის აღდგენის მიზნით. თუ კონცენტრაციის განხორციელებამდე არსებული მდგომარეობის აღდგენა შეუძლებელია კონცენტრაციის გაუქმებით, კომისია უფლებამოსილია განახორციელოს ნებისმიერი სხვა ღონისძიება, რომელიც საჭიროა კონკურენტული მდგომარეობის აღდგენის მისაღწევად;

ბ) მიიღოს გადაწყვეტილება ნებისმიერი ადეკვატური ღონისძიების თაობაზე ეკონომიკური აგენტების მიერ კონცენტრაციის გაუქმების უზრუნველყოფის ან კომისიის გადაწყვეტილების შესაბამისად კონკურენციის აღდგენის მიზნით.

3.კომისია უფლებამოსილია ამ კანონის 27-ე მუხლის მეორე პუნქტის (ბ) ქვეპუნქტის შესაბამისად კონცენტრაციის აკრძალვის თაობაზე მიღებული გადაწყვეტილებაში მითითებით ან ცალკე გადაწყვეტილებით ეკონომიკურ აგენტ(ებ)ს დააკისროს შუალედური ღონისძიებები ან/და ამ კანონის 272 მუხლის შესაბამისად მიიღოს შუალედური გადაწყვეტილება.“;

22. 29-ე მუხლის პირველ პუნქტს დაემატოს შემდეგი შინაარსის ვ) ქვეპუნქტი:

„ვ) ფუნქციონალური განცალკევება.“;

23. 29-ე მუხლს დაემატოს შემდეგი შინაარსის მეორე პუნქტი:

2. თუ კომისია დაადგენს, რომ ამ მუხლის პირველი პუნქტის ა),ბ),გ),დ) და ე) პუნქტებით გათვალისწინებული სპეციფიური ვალდებულებები არ არის საკმარისი საცალო ბაზრის შესაბამის სეგმენტზე ეფექტური კონკურენციის უზრუნველსაყოფად, კომისია უფლებამოსილია ბაზრის ამ სეგმენტზე საბაზრო ძალაუფლების მქონე ავტორიზებულ პირს გადაწყვეტილებით ერთობლივად და/ან ცალ-ცალკე დააკისროს შემდეგი ვალდებულებები:

ა)არ შეზღუდოს ბაზრის შესაბამის სეგმენტზე სხვა ავტორიზებული პირის შესვლა ან კონკურენცია არაკონკურენტული ფასების დაწესებით;

ბ) ბოლო მომხმარებელს არ დაარიცხოს/დაუწესოს არასამართლიანი ფასები;

გ) არ ჩააყენოს საბოლოო მომხმარებელთა გარკვეული ჯგუფი უპირატეს მდგომარეობაში;

დ) არ შეზღუდოს მომხმარებლი კონკრეტული მომსახურების სხვა მომსახურებასთან ერთად შეძენის აუცილებლობით.

24. 30-ე მუხლის პირველი პუნქტი ჩამოყალიბდეს შემდეგი რედაქციით:

„1. მნიშვნელოვანი საბაზრო ძალაუფლების მქონე ავტორიზებული პირებისთვის სპეციფიკური ვალდებულებების დაკისრება ხდება ამ კანონის 31-351 მუხლების შესაბამისად. ამ კანონის IV თავის შესაბამისად ჩატარებული ბაზრის შესაბამისი სეგმენტის ანალიზის საფუძველზე ბაზრის შესაბამის სეგმენტზე მნიშვნელოვანი საბაზრო ძალაუფლების მქონე ავტორიზებული პირებისთვის დაკისრებული სპეციფიკური ვალდებულებები უნდა იყოს სათანადო და პროპორციული.“;

25. 32-ე მუხლის:

ა) მე-4 პუნქტი ჩამოყალიბდეს შემდეგი რედაქციით:

„4. ელექტრონული საკომუნიკაციო ქსელის ოპერატორი უფლებამოსილია შესთავაზოს მსურველ ავტორიზებულ პირს დაშვებისა და ურთიერთჩართვის მიწოდება უკეთესი პირობებით, ვიდრე ეს მოცემულია მის დაშვებისა და ურთიერთჩართვის შეთავაზების წინადადებაში (მოწვევის ოფერტაში). უკეთესი პირობების შეთავაზებისას, დისკრიმინაციის დაუშვებლობის მიზნით, ოპერატორი ვალდებულია შეიტანოს ცვლილება მოწვევის ოფერტის შესაბამის პირობებში და ასევე, უკეთესი პირობების დადგენამდე დადებულ ხელშეკრულებებში, მოწვევის ოფერტის გამოქვეყნებიდან 30 დღის ვადაში.“;

ბ) მე-6 პუნქტი ჩამოყალიბდეს შემდეგი რედაქციით:

„6. ამ მუხლით განსაზღვრულ მოწვევის ოფერტას ავტორიზებული პირი აქვეყნებს საკუთარ ვებ გვერდზე და უზრუნველყოფს მის მუდმივ განახლებას.“;

26. 33-ე მუხლის მე-2 პუნქტი ჩამოყალიბდეს შემდეგი რედაქციით:

„2. მნიშვნელოვანი საბაზრო ძალაუფლების მქონეელექტრონული საკომუნიკაციო ქსელის ოპერატორი ვალდებულია კომისიის მიერ დამტკიცებული შემოსავლების და ხარჯების განცალკევებულად აღრიცხვის, მომსახურების დანახარჯთა გაანგარიშების და ტარიფის დადგენის მეთოდოლოგიური წესების შესაბამისად, აწარმოოს შემოსავლების, დანახარჯების, აქტივების და ვალდებულებების განცალკევებულად აღრიცხვა ელექტრონული საკომუნიკაციო მომსახურების სახეების მიხედვით.“;

27. 34-ე მუხლის მე-2 პუნქტი ჩამოყალიბდეს შემდეგი რედაქციით:

„2. ქსელის შესაბამის ელემენტებთან დაშვების ვალდებულების ჯეროვნად შესრულების მიზნით მნიშვნელოვანი საბაზრო ძალაუფლების მქონე ელექტრონული საკომუნიკაციო ქსელის ოპერატორმა უნდა უზრუნველყოს საკუთარი ქსელის შესაბამისი ელემენტების ფუნქციონალური და ტექნიკური მახასიათებლების კანონმდებლობითა და კომისიის გადაწყვეტილებით დადგენილ ტექნიკურ სტანდარტებთან შესაბამისობა. ქსელის ნორმალური ფუნქციონირების უზრუნველყოფის მიზნით კომისია უფლებამოსილია განსაზღვროს ტექნიკური ან ოპერაციული პირობები, რომლებიც უნდა შეასრულონ მომსახურების მიმწოდებელმა და/ან ქსელთან დაშვებით მოსარგებლე პირებმა.“;

28. 35-ე მუხლი ჩამოყალიბდეს შემდეგი რედაქციით:

**,,მუხლი 35. სატარიფო რეგულირებისა და ხარჯთაღრიცხვის ვალდებულება**

1. მნიშვნელოვანი საბაზრო ძალაუფლების მქონე ავტორიზებული პირის მიერ დანახარჯებზე ორიენტირებული ტარიფების დაწესებისას კომისიამ უნდა გაითვალისწინოს მომსახურებისათვის გამოყენებული ქსელის შესაბამის ელემენტებზე, რესურსების და სიმძლავრეების უზრუნველყოფაზე ავტორიზებული პირის მიერ გაწეულ ინვესტიციებზე გონივრული უკუგება. გონივრული უკუგება უნდა ითვალისწინებდეს ახალი ინვესტიციების განხორციელებისთვის დამახასიათებელ რისკებს.

2. მნიშვნელოვანი საბაზრო ძალაუფლების მქონე ავტორიზებული პირის მიერ ეფექტიანად გაწეული მომსახურების მიწოდების დანახარჯების ან/და ტარიფის, მათ შორის ზღვრული ტარიფის გაანგარიშების მიზნით, კომისია ადგენს ტარიფების გაანგარიშების მეთოდებს ან/და მოდელებს, მომსახურების სახეების მიხედვით მათ შორის, მომავალზე ორიენტირებული ნაზარდი დანახარჯების გაანგარიშების მეთოდებს.

3. სატარიფო რეგულირების მიზნით, თავისი გადაწყვეტილებით კომისია უფლებამოსილია:

ა) დაადგინოს ქსელის შესაბამის ელემენტებთან, მათ ფუნქციონალურ რესურსებთან და თავისუფალ სიმძლავრეებთან დაშვებისა და ელექტრონული საკომუნიკაციო მომსახურების მიწოდების ტარიფი ან ზღვრული ტარიფი;

ბ) შეარჩიოს მომსახურების ტარიფის, მათ შორის ზღვრული ტარიფის, გაანგარიშების მეთოდი;

გ) დაადგინოს მნიშვნელოვანი საბაზრო ძალაუფლების მქონე პირის მიერ ინფორმაციის და დოკუმენტაციის წარმოდგენის ვალდებულება;

დ) მნიშვნელოვანი საბაზრო ძალაუფლების მქონე პირის მიერ მომსახურების დანახარჯების, ტარიფის, მათ შორის ზღვრული ტარიფის გაანგარიშების აუდირებული ინფორმაციისა და დოკუმენტაციის წარმოდგენის ვალდებულება.

4. დაშვებისა და ელექტრონული საკომუნიკაციო მომსახურების მიმწოდებლის მიერ დაწესებულმა ტარიფმა, ან კანონმდებლობით განსაზღვრულ შემთხვევაში კომისიის მიერ დადგენილმა ზღვრულმა ტარიფმა უნდა უზრუნველყოს ელექტრონული კომუნიკაციების სფეროში გრძელვადიანი და ქმედუნარიანი კონკურენცია, ბოლო მომხმარებლებისთვის ეკონომიკურად ხელმისაწვდომი და ხარისხიანი მომსახურება, არ უნდა დაუშვას ოპერატორების მიერ ბაზრის შესაბამის სეგმენტებზე არაგონივრულად მაღალი ტარიფების დაწესება ან სატარიფო ზეწოლა. კომისია უფლებამოსილია მხედველობაში მიიღოს შესადარის კონკურენტუნარიან ბაზრებზე არსებული და ხელემისაწვდომი ფასები.

5. კომისია უფლებამოსილია დაადგინოს ავტორიზებული პირების მიერ ხარჯთაღრიცხვისა და დანახარჯების განცალკევებულად განაწილების მეთოდოლოგიური წესები, რომელთა დაცვა სავალდებულოა ავტორიზებული პირების მიერ სატარიფო რეგულირებისა და ხარჯთაღრიცხვის ვალდებულების ჯეროვნად შესრულებისათვის.

6. სატარიფო რეგულირებისა და ხარჯთაღრიცხვის ვალდებულების დაკისრების შემთხვევაში ავტორიზებული პირი კომისიის მიერ დადგენილი პირობების შესაბამისად ქმნის დანახარჯების აღრიცხვის სისტემას, აქვეყნებს მის აღწერას, წარუდგენს კომისიას და ხარჯების აღრიცხვას აწარმოებს ამ სისტემის შესაბამისად.“;

29. 35-ე მუხლის შემდეგ დაემატოს შემდეგი შინაარსის 351 მუხლი:

**„მუხლი 351 ფუნქციონალური განცალკევება**

1. თუ კომისია დაადგენს, რომ ბაზრის შესაბამის სეგმენტზე ეფექტური კონკურენციის მიღწევის მიზნით, 32- 35 მუხლებით გათვალისწინებული შესაბამისი სპეციფიკური ვალდებულებები არ არის საკმარისი და კონკურენციასთან დაკავშირებით არსებობს მნიშვნელოვანი და აქტუალური პრობლემები და/ან საბითუმო მომსახურების მიწოდებასთან დაკავშირებით იდენტიფიცირებულია საბაზრო ძალაუფლების მქონე ავტორიზებული პირების მიერ დაშვების ვალდებულების შეუსრულებლობის ან არასათანადოდ შესრულების შემთხვევები, კომისია უფლებამოსილია, გამონაკლისი ღონისძიების სახით, ბაზრის შესაბამის სეგმენტზე ვერტიკალურად ინტეგრირებულ მნიშვნელოვანი საბაზრო ძალაუფლების მქონე ავტორიზებულ პირ(ებ)ს დააკისროს ფუნქციონალური განცალკევების სპეციფიკური ვალდებულება იმისათვის, რომ ქსელთან დაშვების საბითუმო მომსახურების საქმიანობა ცალკე იყოს შესრულებული დამოუკიდებლად ფუნქციონირებადი საწარმოს მიერ. აღნიშნული საწარმო ქსელთან დაშვების მომსახურებას აწვდის ყველა ეკონომიკურ აგენტს, მათ შორის მასთან აფილირებულ ეკონომიკურ აგენტებს იგივე პირობებით მათ შორის, იგივე ფასებით, ვადებით, სისტემებით, პროცესებით და სხვა პირობებით.

2. იმ შემთხვევაში, თუ კომისიას განზრახული აქვს ფუნქციონალური განცალკევების ვალდებულების დაკისრება, კომისიამ ამის თაობაზე ინფორმაცია კომისიის ვებ გვერდზე უნდა გამოაქვეყნოს. კომისიამ ფუნქციონალური განცალკევების ვალდებულების დაკისრება უნდა განახორციელოს დასაბუთებული ანალიზის საფუძველზე, მათ შორის:

ა) დაასაბუთოს ფუნქციონალური განცალკევების ვალდებულების დაკისრების გადაწყვეტილება;

ბ) დასაბუთებულად შეაფასოს, დროის გონივრული პერიოდში ინფრასტრუქტურაზე დაფუძნებული ეფექტური კონკურენციის არარსებობა ან ასეთის არსებობის ძალიან მცირე შესაძლებლობა;

გ) განახორციელოს კომისიაზე და ეკონომიკურ აგენტებზე ვალდებულების დაკისრების შესაძლო გავლენის ანალიზი, რომელიც მოიცავს განცალკევებული ეკონომიკური აგენტის დასაქმებულებზე და მთლიანად ელექტრონული კომუნიკაციის სფეროზე და სფეროში ინვესტირების სტიმულირებაზე მოსალოდნელი ზემოქმედების ანალიზს, მომსახურების მიწოდების სოციალური და ტერიტორიული მთლიანობის საჭიროებას, ასევე ბაზრის სხვა მონაწილეებზე ზემოქმედებას, მათ შორის, კონკურენციაზე მოსალოდნელი ზემოქმედების და მომხმარებლებზე ნებისმიერი პოტენციური შედეგობრივი ზეგავლენების ანალიზს;

დ) განახორციელოს იმ მიზეზების ანალიზი, რომლებითაც დასტურდება, რომ სპეციფიკური ვალდებულებებიდან ფუნქციონალური განცალკევების ვალდებულების დაკისრება ყველაზე ეფექტური საშუალებაა კონკურენციასთან დაკავშირებით იდენტიფიცირებული პრობლემების აღმოსაფხვრელად.

5. ეკონომიკური აგენტს, რომელსაც ფუნქციონალური განცალკევების ვალდებულება დაეკისრა, შეიძლება ასევე დაეკისროს ამ კანონის 30-ე-35-ე მუხლებით განსაზღვრული ნებისმიერი სპეციფიკური ვალდებულება იმ ბაზრის შესაბამის სეგმენტზე, სადაც ის მნიშვნელოვანი საბაზრო ძალაუფლების მქონე პირად არის განსაზღვრული.“;

30. 43 – ე მუხლის მე–3 პუნქტი ჩამოყალიბდეს შემდეგი რედაქციით:

,,3. კომისია აკონტროლებს ზოგადი ნებართვის, ამოწურვადი რესურსით სარგებლობის ლიცენზიის ან/და ნებართვის მფლობელის მიერ სალიცენზიო ან/და სანებართვო პირობების შესრულებას. ლიცენზიის ან/და ნებართვის მფლობელის მიერ სალიცენზიო ან/და სანებართვო პირობების დარღვევის შემთხვევაში კომისია მის/მათ მიმართ გამოიყენებს ამ კანონის 45-ე მუხლით დადგენილ სანქციებს.“;

31. 44 - ე მუხლის:

ა) მე-2 პუნქტი ჩამოყალიბდეს შემდეგი რედაქციით:

„2. ლიცენზიის მფლობელთა მიერ სალიცენზიო პირობების შესრულების შემოწმებას კომისია ახორციელებს სალიცენზიო პირობების შერჩევით შემოწმებით ან/და ლიცენზიის მფლობელის მიერ რეგულარული ანგარიშგებით. გარდა ამისა, კომისია უფლებამოსილია ჩაატაროს შემოწმება კომისიაში შესული საჩივრის, ექს-პარტე შეტყობინების, საგაზეთო ან სხვაგვარი ინფორმაციის საფუძველზე. კომისია ამოწმებს და აკონტროლებს ზოგადი ნებართვების, ნებართვების, მინიჭების ან ამოწურვადი რესურსებით სარგებლობის უფლების პირობების შესრულებას“;

ბ) მე-2 პუნქტის შემდეგ დაემატოს შემდეგი შინაარსის 21 და 22 პუნქტები:

„21. ამ კანონის ან მოქმედი კანონმდებლობის შესაბამისად, ავტორიზებული პირის ინფორმაციისა და ანგარიშგების ვალდებულებისათვის ზიანის მიყენების გარეშე, კომისიას შეუძლია ზოგადი ნებართვასთან, ლიცენზიასთან, ნებართვასთან, მინიჭებასთან დაკავშირებით ავტორიზებულ პირებს მოთხოვოს ინფორმაციის მიწოდება, რომელიც არის პროპორციული და ობიექტურად დასაბუთებული:

ა) ზოგადი ნებართვით, ლიცენზიით, ნებართვით, ან ამ კანონის შესაბამისად ამოწურვადი რესურსებით სარგებლობის უფლებით გათვალისწინებული პირობების შესრულების სისტემური ან ინდივიდუალური შემოწმებისთვის/მონიტორინგისთვის.

ბ) ლიცენზიის ან ნებართვის მინიჭებასთან დაკავშირებული პროცედურებისა და ლიცენზიის ან ნებართვის მოთხოვნის შეფასებისთვის;

გ) მომხმარებელთა ინტერესებიდან გამომდინარე, მიწოდებული მომსახურების ხარისხისა და ფასის შედარებითი მიმოხილვის გამოქვეყნებისთვის;

დ) კომისიის მიერ განსაზღვრული სტატისტიკური ანალიზის მიზნებისათვის;

ე) ბაზრის ანალიზისა და ექს-ანტე რეგულაციისთვის;

ვ) რადიოსიხშირეების ეფექტური გამოყენების და ეფექტური მართვის უზრუნველყოფისათვის;

ზ) მომავალში ქსელის ან მომსახურების განვითარების შეფასებისთვის, რამაც შეიძლება გავლენა იქონიოს კონკურენტებისთვის ხელმისაწვდომ საბითუმო მომსახურებაზე.

22. კომისია ავტორიზებულ პირებს აცნობებს იმ კონკრეტული მიზნის თაობაზე, რისთვისაც ინფორმაცია გამოიყენება 22 პუნქტის შესაბამისად.“;

გ) მე–3 პუნქტი ჩამოყალიბდეს შემდეგი რედაქციით:

„3. კომისიას ელექტრონული კომუნიკაციების სფეროში საქართველოს კანონმდებლობის, მათ შორის, კომისიის დადგენილებებითა და გადაწყვეტილებებით განსაზღვრული მოთხოვნებისა და ვალდებულებების შესრულების მონიტორინგის დროს უფლება არა აქვს შეამოწმოს ან მოითხოვოს ისეთი ფაქტობრივი გარემოებების წარდგენა, რომლებიც უშუალოდ არ არის დაკავშირებული ამ პუნქტით გათვალისწინებული კანონმდებლობის, კომისიის დადგენილებებითა და გადაწყვეტილებებით განსაზღვრული მოთხოვნებისა და ვალდებულებების შესრულებასთან.“;

32. 45 - ე მუხლი ჩამოყალიბდეს შემდეგი რედაქციით:

**,,მუხლი 45. პასუხისმგებლობა**

1. ავტორიზებული პირის მიერ ელექტრონული კომუნიკაციების სფეროში საქართველოს კანონმდებლობის, მათ შორის, კომისიის დადგენილებებითა და გადაწყვეტილებებით განსაზღვრული მოთხოვნებისა და ვალდებულებების, დარღვევის ან/და ლიცენზიის მფლობელის მიერ სალიცენზიო პირობების დარღვევის შემთხვევაში კომისიამ უნდა აცნობოს დამრღვევ პირს დარღვევის თაობაზე და განუსაზღვროს ვადა მისი პოზიციის წარმოსადგენად და დარღვევის აღმოსაფხვრელად. კომისიის მიერ განსაზღვრულ ვადაში დარღვევის აღმოუფხვრელობის შემთხვევაში, კომისია უფლებამოსილია დამრღვევი წერილობით გააფრთხილოს, ხოლო დენადი ხასიათის დარღვევის კომისიის გადაწყვეტილებით განსაზღვრულ ვადაში აღმოუფხვრელობის ან 1 წლის განმავლობაში ახალი ერთჯერადი ხასიათის დარღვევის ჩადენის შემთხვევაში – დააკისროს ჯარიმა, რომლის ოდენობაა ავტორიზებული პირის ბოლო 12 კალენდარული თვის შემოსავლის (საქართველოს საგადასახადო კოდექსით განსაზღვრული ერთობლივი შემოსავალი დღგ-ს გარეშე) 0,5 პროცენტი, მაგრამ არანაკლებ 3000 და არა უმეტეს 30000 ლარისა.

11. თუ დარღვევა წარმოადგენს პირდაპირ და სერიოზულ საფრთხეს საზოგადოებრივი უსაფრთხოებისათვის ან ჯანმრთელობისათვის, ან შეუქმნის სერიოზულ ეკონომიკურ ან ოპერაციულ პრობლემებს სხვა ავტორიზებულ პირებს ან ელექტრონული საკომუნიკაციო ქსელების ან მომსახურების მომხმარებლებს, ან რადიო სპექტრის სხვა მომხმარებლებს, კომისია უფლებამოსილია დამრღვევ პირს დააკისროს ადმინისტრაციული პასუხისმგებლობა დარღვევის აღმოფხვრის მიზნით ვადის განსაზღვრის გარეშე.

2. ავტორიზებული პირის ან/და ლიცენზიის მფლობელის დაჯარიმების შემდეგ მის მიერ დენადი ხასიათის დარღვევის გაგრძელების ან/და დაჯარიმებიდან 1 წლის განმავლობაში ახალი ერთჯერადი ხასიათის დარღვევის ჩადენის შემთხვევაში კომისია უფლებამოსილია დამრღვევს დააკისროს ჯარიმა ავტორიზებული პირის ან/და ლიცენზიის მფლობელის ბოლო 12 კალენდარული თვის შემოსავლის 1 პროცენტის ოდენობით, მაგრამ არანაკლებ 9000 და არა უმეტეს 90000 ლარისა, ან ლიცენზიის მფლობელის მიმართ იმოქმედოს ამ კანონის 54-ე მუხლის შესაბამისად.

3. ავტორიზებული პირის ან/და ლიცენზიის მფლობელის მეორედ დაჯარიმების შემდეგ, მის მიერ დენადი ხასიათის დარღვევის გაგრძელების ან/და მეორედ დაჯარიმების შემდეგ, მაგრამ პირველი დაჯარიმებიდან 1 წლის განმავლობაში, ყოველი ახალი ერთჯერადი ხასიათის დარღვევის ჩადენის შემთხვევაში, კომისია უფლებამოსილია დამრღვევს დააკისროს ჯარიმა ავტორიზებული პირის ან/და ლიცენზიის მფლობელის ბოლო 12 კალენდარული თვის შემოსავლის 3 პროცენტის ოდენობით, მაგრამ არანაკლებ 27000 და არა უმეტეს 270000 ლარისა, ან ლიცენზიის მფლობელის მიმართ იმოქმედოს ამ კანონის 54-ე მუხლის შესაბამისად.

4. ნებართვის მფლობელის მიერ სანებართვო პირობების დარღვევა, ან რადიოსიხშირის მოსარგებლე პირის მიერ სარგებლობის პირობების დარღვევა (იგულისხმება არა ავტორიზებული პირი, რომელიც იყენებს რადიო სიხშირეებს ამ კანონის 471 მუხლის მე-3 პუნქტის საფუძველზე) გამოიწვევს მის დაჯარიმებას 1000 ლარის ოდენობით, ხოლო დაჯარიმებიდან 1 წლის განმავლობაში ახალი ერთჯერადი ხასიათის დარღვევის ჩადენის ან დენადი ხასიათის დარღვევის კომისიის გადაწყვეტილებით განსაზღვრულ ვადაში აღმოუფხვრელობის შემთხვევაში კომისია უფლებამოსილია ნებართვის მფლობელს დააკისროს ჯარიმა 3000 ლარის ოდენობით ან მის მიმართ იმოქმედოს ამ კანონის 54-ე მუხლის შესაბამისად.

41. ნუმერაციის რესურსების პირდაპირი მინიჭების პირობების დარღვევის შემთხვევაში, კომისია აწესებს სანქციებს, რაც გათვალისწინებულია ნუმერაციის რესურსების გაცემისა და სარგებლობის და შესაბამისი საფასურის გადახდის წესებით.

5. თუ კომისიის მიერ გამოვლენილი დარღვევა წარმოადგენს პირდაპირ და სერიოზულ საფრთხეს საზოგადოებრივი უსაფრთხოებისათვის ან ჯანმრთელობისათვის, ან შეუქმნის სერიოზულ ეკონომიკურ ან ოპერაციულ პრობლემებს სხვა ავტორიზებულ პირებს ან ელექტრონული საკომუნიკაციო ქსელების ან მომსახურების მომხმარებლებს, კომისია უფლებამოსილია საბოლოო გადაწყვეტილების მიღებამდე გადაწყვეტილებით მიიღოს დროებითი ღონისძიება დარღვევის შეწყვეტის ან არასასურველი შედეგების თავიდან აცილების მიზნით. დროებითი ღონისძიებები ძალაშია არაუგვიანეს კომისიის მიერ საბოლოო გადაწყვეტილების გამოცემამდე.

6. საჭიროების შემთხვევაში კომისია უფლებამოსილია მიიღოს დროებითი ღონისძიებები ადმინისტრაციული წარმოების დაწყებამდე. ასეთ შემთხვევაში, დროებითი ღონისძიებების მიღებიდან ორი თვის განმავლობაში უნდა დაიწყოს ადმინისტრაციული წარმოება იმ საკითხის განხილვის მიზნით რასთან დაკავშირებითაც მიღებული იყო დროებითი ღონისძიება. წინააღმდეგ შემთხვევაში, დროებითი ღონისძიების გამოყენება ავტომატურად წყდება ამ ორი თვის ვადის ამოწურვისას. დროებითი ღონისძიებების პირობების დარღვევისათვის, კომისია უფლებამოსილია დამრღვევს დააკისროს ჯარიმა, რომლის ოდენობაა ავტორიზებული პირის და/ან ლიცენზიის მფლობელის ბოლო 12 კალენდარული თვის შემოსავლის 1 პროცენტი (საქართველოს საგადასახადო კოდექსით განსაზღვრული ერთობლივი შემოსავალი დღგ-ის გარეშე), მაგრამ არანაკლებ 3000 ლარისა და არა უმეტეს 30000 ლარისა.

33. კანონს დაემატოს შემდეგი შინაარსის 451 მუხლი:

**„მუხლი 451. პასუხისმგებლობა კონცენტრაციისას საწარმოს ვალდებულებების დარღვევისათვის**

1. კომისიამ გადაწყვეტილებით შეიძლება 253 მუხლის მე-3 პუნქტში მითითებულ პირებს, ეკონომიკურ აგენტებს ან მასთან ასოცირებულ პირებს, დააკისროს ჯარიმები შესაბამისი ეკონომიკური აგენტების ან მასთან ასოცირებული პირების წლიური ბრუნვის არაუმეტეს 1% -ის ოდენობით, თუ ისინი განზრახ ან დაუდევრობით აწვდიან არასწორ ან მცდარ ინფორმაციას.

3. კომისიამ გადაწყვეტილებით შეიძლება 253 მუხლის მე-3 პუნქტში მითითებულ პირებს, ან შესაბამის ეკონომიკურ აგენტებს დააკისროს ჯარიმა შესაბამისი საწარმოს წლიური ბრუნვის არაუმეტეს 10% -ის ოდენობით, თუ ისინი განზრახ ან დაუდევრობით:

ა) განახორციელებენ კონცენტრაციას 253 მუხლის მე-3 პუნქტის დარღვევით;

ბ) განახორციელებენ კონცენტრაციას, რომელიც კომისიის გადაწყვეტილებით გამოცხადდა შესაბამის ბაზართან შეუთავსებლად;

გ) ვერ ასრულებენ გადაწყვეტილებით დაკისრებულ პირობებს ან ვალდებულებებს.

4. ჯარიმის ოდენობის დადგენისას კომისია ითვალისწინებს დარღვევის ტიპს, სიმძიმესა და ხანგრძლივობას.

5. ამ მუხლის მიზნებისათვის წლიური ბრუნვა გამოითვლება ამ კანონის 253 მუხლის შესაბამისად.“;

32. 47- ე მუხლის მე-6 პუნქტი ჩამოყალიბდეს შემდეგი რედაქციით:

„6. რადიოსიხშირული სპექტრით სარგებლობის უფლება წარმოიშობა კომისიის მიერ გაცემულ ზოგადი ნებართვის საფუძველზე, ან მოიპოვებალიცენზიის საფუძველზე, აუქციონის ან კონკურსის წესით.“;

33. 471 მუხლი ჩამოყალიბდეს შემდეგი რედაქციით:

**„მუხლი 471. რადიოსახმობების, ამოცნობის ნიშნებისა და რადიოსიხშირეების მინიჭება**

1. რადიოსამოყვარულო სამსახურისათვის რადიოსიხშირული ზოლები გამოყოფილია ტელეკომუნიკაციების საერთაშორისო კავშირის რადიორეგლამენტის შესაბამისად. კომისია ახორციელებს რადიომოყვარულისთვის რადიოსახმობის მინიჭებას, ამ რადიოსიხშირულ ზოლებში, რადიოსამოყვარულო კავშირის განსახორციელებლად. ხოლო, ასეთი რადიოსიხშირული ზოლების გამოყენების პირობები განსაზღვრულია კომისიის მიერ გამოცემული ზოგადი ნებართვის საფუძველზე.

2. საზღვაო მოძრავი და საზღვაო რადიონავიგაციის სამსახურისათვის რადიოსიხშირული სპექტრის ზოლები გამოყოფილია ტელეკომუნიკაციების საერთაშორისო კავშირის რადიორეგლამენტის შესაბამისად. კომისიამ უნდა მიანიჭოს რადიოსახმობი და ამოცნობის ნიშნები საზღვაო ხომალდებს. ტელეკომუნიკაციების საერთაშორისო კავშირის რადიორეგლამენტის შესაბამისად გამოყოფილი სიხშირული ზოლები უბედურებაში მოხვედრილი საზღვაო ხომალდის მიერ სამაშველო საერთაშორისო სიგნალის გადასაცემად გამოიყენება ამავე რადიორეგლამენტის II ტომის I ნაწილის №13 განსაზღვრული წესებისა და პირობების შესაბამისად და კომისიის მიერ ავტორიზაციის მინიჭებას არ საჭიროებს. ხოლო, ასეთი რადიოსიხშირული ზოლების გამოყენების პირობები განსაზღვრულია კომისიის მიერ გამოცემული ზოგადი ნებართვის საფუძველზე.

3. არაავტორიზებულ პირს,რომლის საქმიანობა არ არის დაკავშირებული საერთო სარგებლობის ელექტრონული საკომუნიკაციო ქსელებითა და საშუალებებით უზრუნველყოფასთან ან/და ამ ქსელებითა და საშუალებებით მომსახურების მიწოდებასთან, მაგრამ საქმიანობისას საჭიროებს რადიოსიხშირეების დამხმარე ტექნოლოგიური დანიშნულებით გამოყენებას, კომისია მარტივი ადმინისტრაციული წარმოების წესით, ნებართვით ანიჭებს რადიოსიხშირეებს დამხმარე ტექნოლოგიური დანიშნულებით, დროებით − 1 წლამდე ვადით, კონკრეტულ გეოგრაფიულ ტერიტორიაზე გამოყენებისათვის, არაავტორიზებული პირის მოთხოვნის შესაბამისად, რადიოსიხშირული სპექტრის ეფექტური გამოყენების, დისკრიმინაციის აკრძალვის, გამჭვირვალობის, ობიექტურობის და ხელმისაწვდომობის პრინციპებიდან გამომდინარე. ასეთი პირი იხდის სანებართვო მოსაკრებელს, ხოლო კომისია გასცემს სანებართვო მოწმობას.

4. კომისია უფლებამოსილია ავტორიზებულ პირს, რომელსაც ავტორიზებული საქმიანობის განსახორციელებლად დამხმარე ტექნოლოგიური, არაკომერციული დანიშნულებით ესაჭიროება რადიოსარელეო ქსელი ან რადიოსარელეო ხაზის ერთი ან რამდენიმე მონაკვეთი, მის მიერ კომისიაში შეტანილი განაცხადის შესაბამისად, რომელიც უნდა შეიცავდეს ქსელისა და სადგურების ძირითად ტექნიკურ მახასიათებლებს, 10 წლამდე ვადით მიანიჭოს რადიოსიხშირული სპექტრი აუქციონის ან კონკურსის გამართვის გარეშე. ამ შემთხვევაში ავტორიზებული პირი იხდის ამ რესურსით სარგებლობის უფლების მოსაპოვებლად აუქციონის საწყისი საფასურის ოდენობას, რომელიც განისაზღვრება რადიოსიხშირული სპექტრით სარგებლობის უფლების მოსაპოვებლად აუქციონის გამართვის დებულებით. რადიოსიხშირული რესურსის მინიჭების ხანგრძლივობასთან დაკავშირებით ამ პუნქტით განსაზღვრული გადაწყვეტილება კომისიამ უნდა მიიღოს, რადიოსიხშირული სპექტრის ეფექტური გამოყენების, დისკრიმინაციის აკრძალვის, გამჭვირვალობის, ობიექტურობის და ხელმისაწვდომობის პრინციპებიდან გამომდინარე, ავტორიზებული პირის მოთხოვნის საფუძველზე. კომისიამ ასეთი რადიოსიხშირეების გამოყენების პირობები უნდა განსაზღვროს მათი მინიჭების თაობაზე მიღებულ გადაწყვეტილებაში ან ზოგად ნებართვაში.“;

34. 472 მუხლი ჩამოყალიბდეს შემდეგი რედაქციით:

**,,მუხლი 472. რადიოსიხშირული სპექტრის ჰარმონიზაცია**

1. რადიოსიხშირული სპექტრის ეფექტიანად მართვისა და გამოყენების მიზნით კომისია უზრუნველყოფს ევროკომისიის გადაწყვეტილებებით გათვალისწინებული ელექტრონული საკომუნიკაციო მომსახურებებისა და მიწისზედა სისტემებისათვის ჰარმონიზებული რადიოსიხშირული დიაპაზონების ამავე გადაწყვეტილებებით განსაზღვრული ტექნიკური ნორმებისა და პირობების შესაბამისად ეროვნულ დონეზე ჰარმონიზაციას „რადიოსიხშირული სპექტრის განაწილების ეროვნულ გეგმაში“ სათანადო ცვლილებების შეტანისა და ამავე რადიოსიხშირულ დიაპაზონებში გაცემული ამოწურვადი რესურსით სარგებლობის ლიცენზიების მოდიფიცირებისა და ზოგად ნებართვაში ცვლილების შეტანის გზით.

2. ამ მუხლის პირველი პუნქტით გათვალისწინებულ ჰარმონიზებულ რადიოსიხშირულ დიაპაზონებში ზოგადი ნებართვა და ამოწურვადი რესურსით სარგებლობის ლიცენზიები გაიცემა ტექნოლოგიური და მომსახურების ნეიტრალიტეტის პრინციპის შესაბამისად, ევროკომისიის გადაწყვეტილებებით ან/და დირექტივებით განსაზღვრული ტექნიკური ნორმებისა და პირობების დაცვით. ჰარმონიზებულ დიაპაზონებში რადიოსიხშირული სპექტრით სარგებლობის ლიცენზიის მოქმედების ვადას განსაზღვრავს კომისია. ვადის განსაზღვრის დროს მხედველობაში მიიღება ლიცენზიის მფლობელის მიერ განსახორციელებული ინვესტიციის უკუგების გონივრული ვადა.

3. ახალი ტექნოლოგიების დანერგვის ხელშეწყობის მიზნით ამ მუხლის პირველი პუნქტით გათვალისწინებულ რადიოსიხშირულ დიაპაზონებში ევროკომისიის გადაწყვეტილებების შესაბამისად დანაწილებული გეგმის თანახმად გაცემული ლიცენზია ექვემდებარება მოდიფიცირებას შემდეგი პირობებით:

ა) ამოწურვადი რესურსით სარგებლობის დანიშნულება ისე უნდა მოდიფიცირდეს, რომ ლიცენზიის მფლობელმა შეძლოს ამოწურვადი რესურსის „რადიოსიხშირული სპექტრის განაწილების ეროვნული გეგმის“ შესაბამისად, ევროკომისიის გადაწყვეტილებებით ან/და დირექტივებით განსაზღვრული ჰარმონიზებული ტექნიკური ნორმებისა და პირობების დაცვით ელექტრონული საკომუნიკაციო ავტორიზებული საქმიანობისათვის ტექნოლოგიური და მომსახურების ნეიტრალიტეტის პრინციპის შესაბამისად გამოყენება;

ბ) ლიცენზიით გათვალისწინებული ამოწურვადი რესურსით სარგებლობის საფასური ექვემდებარება გადაანგარიშებას კომისიის დადგენილებით განსაზღვრული წესით, შემდეგი პრინციპების შესაბამისად:

ბ.ა) კომისია განსაზღვრავს მოდიფიცირებული ლიცენზიით გათვალისწინებული ამოწურვადი რესურსით სარგებლობის საფასურს;

ბ.ბ) ამ პუნქტის „ბ.ა“ ქვეპუნქტის შესაბამისად განსაზღვრულ საფასურს აკლდება ლიცენზიის მფლობელის მიერ გადახდილი/გადასახდელი ამოწურვადი რესურსით სარგებლობის საფასურის ოდენობა, რომელიც კომისიის მიერ ლიცენზიის მოდიფიცირების შესახებ გადაწყვეტილების მიღებიდან ლიცენზიის გაცემის/მოქმედების ვადის გაგრძელების შესახებ გადაწყვეტილებით გათვალისწინებული ვადის ამოწურვამდე პერიოდისთვის გადაანგარიშებული ოდენობის პირდაპირპროპორციულია.

4. ლიცენზიის მფლობელი უფლებამოსილია ამ მუხლის მე-3 პუნქტის შესაბამისად ლიცენზიის მოდიფიცირება მოითხოვოს ლიცენზიით გათვალისწინებული ამოწურვადი რესურსის მხოლოდ ნაწილზე, ხოლო დარჩენილი ნაწილი დათმოს. შესაძლებელი უნდა იყოს დათმობილი ნაწილის დამოუკიდებლად გამოყენება ტექნოლოგიური ნეიტრალიტეტის პრინციპის შესაბამისად. ლიცენზიის ნაწილობრივ დათმობის შემთხვევაში ამ მუხლის მე-3 პუნქტის „გ.ა“ ქვეპუნქტის შესაბამისად განსაზღვრულ საფასურს აკლდება კომისიის მიერ ლიცენზიის მოდიფიცირების შესახებ გადაწყვეტილების მიღებიდან ლიცენზიის გაცემის/მოქმედების ვადის გაგრძელების შესახებ კომისიის გადაწყვეტილებით გათვალისწინებული ვადის ამოწურვამდე პერიოდისთვის გადაანგარიშებული და ლიცენზიის მფლობელის მიერ გადახდილი ამოწურვადი რესურსით სარგებლობის საფასური.

5. ლიცენზიის მფლობელი უფლებამოსილია სრულად თქვას უარი ამ მუხლის მე-3 პუნქტის შესაბამისად ლიცენზიის მოდიფიცირებაზე და შეწყვიტოს ლიცენზიით გათვალისწინებული ამოწურვადი რესურსით სარგებლობა. ამ შემთხვევაში ლიცენზია, ლიცენზიის მფლობელის ინიციატივით, გაუქმებულად ითვლება. ლიცენზიის მფლობელის ინიციატივით ლიცენზიის გაუქმების შემთხვევაში ლიცენზიის მფლობელს, თავის მიერ გადახდილი, ლიცენზიით განსაზღვრული ამოწურვადი რესურსით სარგებლობის საფასური არ უბრუნდება.

6. ამ მუხლის საფუძველზე გაცემულ/მოდიფიცირებულ ლიცენზიაზე არ ვრცელდება ამ კანონის 49-ე მუხლის მე-3, მე–4 და მე-5 და მე-6 პუნქტების მოქმედება.

61. ამ მუხლის საფუძველზე გაცემული/მოდიფიცირებული ლიცენზიის მოქმედების ვადა არ გრძელდება. თუმცა, ლიცენზიის მფლობელს უფლება აქვს მიმართოს კომისიას ვადის გაგრძელების მოთხოვნით ლიცენზიის მოქმედების ვადის ამოწურვამდე არაუმეტეს ერთი წლის და არაუგვიანეს 6 თვის ვადაში მხოლოდ იმ შემთხვევაში თუ ეს გათვალისწინებულია ლიცენზიის პირობებით. კომისია უფლებამოსილია გააგრძელოს ლიცენზიის მოქმედება, არაუმეტეს იმ მაქსიმალური ვადისა რომელიც არ აღემატება ლიცენზიის მოქმედების თავდაპირველ ვადას ქვემოთ ჩამოთვლილ გარემოებებიდან ერთერთის საფუძველზე მაინც:

ა) რადიოსიხშირული სპექტრის ეფექტური გამოყენების უზრუნველყოფა, ურთიერთდამატებითი სარგებლობისათვის შესაფერის დიაპაზონებში გაცემული სხვა ლიცენზიების მოქმედების ვადების გათანაბრება;

ბ) რადიოსიხშირული სპექტრის სამომავლო გამოყენებისთვის საჭირო ტექნიკური პირობების ასახვა;

გ) იმ არაგონივრული, დისპროპორციული, ნეგატიური შედეგის არიდება, რასაც შეიძლება ადგილი ჰქონდეს ბოლო მომხმარებელთან მიმართებით და რისი თავიდან აცილება სხვაგვარად შეუძლებელია“;

35. 48 - ე მუხლს დაემატოს შემდეგი შინაარსის მე–9 და მე–10 პუნქტები:

„9. ამ კანონის 48-ე მუხლის მე-3 პუნქტის ბ) ქვეპუნქტის შესაბამისად ნუმერაციის რესურსით სარგებლობის ნებართვის გაცემისას ან ამ კანონის 48-ე მუხლის მე-3 პუნქტის გ) ქვეპუნქტის შესაბამისად ნუმერაციის რესურსის მინიჭებისას, კომისია განსაზღვრავს ქვემოთ ჩამოთვლილ პირობებს ობიექტურობის, გამჭვირვალეობის, საჯაროობისა და არადისკრიმინაციულობის პრინციპების გათვალისწინებით:

ა) მომსახურების სახეს, რომლისთვისაც გამოყენებული იქნება ეს ნუმერაცია, ამ მომსახურების მიწოდებასთან დაკავშირებული ნებისმიერი პირობებს (კერძოდ, სატარიფო პრინციპებს და მაქსიმალურ ფასებს), რომელიც შეიძლება გამოყენებული იქნას კონკრეტულ ნუმერაციულ დიაპაზონში მომხმარებელთა დაცვის მიზნით;

ბ) ნუმერაციის ეფექტიანი გამოყენების პირობებს;

გ) სააბონენტო ნომრების პორტაბელობასთან დაკავშირებული მოთხოვნებს;

დ) საჯარო სააბონენტო საცნობარო მომსახურების ვალდებულების პირობებს;

ე) ნუმერაციის რესურსის გამოყენების უფლების მაქსიმალურ ხანგრძლივობას, ადგილობრივი ნუმერაციის გეგმაში შესაბამისი ცვლილებების გათვალისწინებით;

ვ) ნუმერაციის მფლობელის ინიციატივით რესურსის გადაპირების პირობებს;

ზ) ნუმერაციის რესურის გამოყენებასთან დაკავშირებით შესაბამისი საერთაშორისო ხელშეკრულებებით გათვალისწინებული ვალდებულებებს.

10. ამ კანონის 48-ე მუხლის მე-9 პუნქტში მითითებული პირობების გარდა ნუმერაციის რესურსით სარგებლობის ნებართვაში ან ნუმერაციის რესურსის მინიჭების თაობაზე კომისიის გადაწყვეტილებაში შესაძლებელია მიეთითოს კანონმდებლობით გათვალისწინებული სხვა ვალდებულებები, მათ შორის საფასურის გადახდის ვალდებულება.“;

11. ნებართვით მინიჭებული ნუმერაციის რესურსის გამოყენების უფლების გადაცემა რეგულირდება ამ კანონის 51-ე მუხლით, თუ ზემოთ მითითებული მე-9 პუნქტის შესაბამისად განსაზღვრული პირობებით სხვა რამ არ არის გათვალისწინებული.

36. 49– ე მუხლის:

ა) პირველი პუნქტი ჩამოყალიბდეს შემდეგი რედაქციით:

„1. კომისია გასცემს რადიოსიხშირული სპექტრით სარგებლობის ლიცენზიას მხოლოდ იმ შემთხვევაში, თუ ამ კანონის 50-ე მუხლში განსაზღვრული პირობები იქნება დაცული. აღნიშნული პირობების დაცვის შემთხვევაში, კომისია გასცემს ლიცენზიას 49-ე მუხლში განსაზღვრული პირობების შესაბამისად.“;

ბ) მე–3 პუნქტი ჩამოყალიბდეს შემდეგი რედაქციით:

,,3. რადიოსიხშირული სპექტრით სარგებლობის ლიცენზიის მოქმედების ვადას განსაზღვრავს კომისია. ვადის განსაზღვრის დროს მხედველობაში მიიღება ლიცენზიის მფლობელის მიერ განსახორციელებელი ინვესტიციის უკუგების გონივრული ვადა.“

გ) 31 ჩამოყალიბდეს შემდეგი რედაქციით:

,,31. ლიცენზიის მფლობელი ვალდებულია ლიცენზიით განსაზღვრული რადიოსიხშირე გამოიყენოს საქართველოს კანონმდებლობით, აგრეთვე ლიცენზიის გაცემის შესახებ კომისიის გადაწყვეტილებით განსაზღვრული პირობების შესაბამისად, უზრუნველყოს ლიცენზიით განსაზღვრული რადიოსიხშირის ოპტიმალური და ეფექტიანი გამოყენება, მათ შორის, ინოვაციური ელექტრონული საკომუნიკაციო ტექნოლოგიების დანერგვით“;

37. 49 – ე მუხლს დაემატოს შემდეგი შინაარსის მე–7 პუნქტი:

„7. ლიცენზიის საფუძველზე რადიოსიხშირეების გამოყენებასთან დაკავშირებით კომისია იღებს გადაწყვეტილებას ობიექტურობის, გამჭვირვალეობის, საჯაროობისა და არადისკრიმინაციულობის პრინციპებით. რადიოსიხშირული სპექტრით სარგებლობის ლიცენზიაში მითითებული უნდა იყოს:

ა) მომსახურების სახე ან ტექნოლოგიის ტიპი რისთვისაც გაიცა სიხშირე; დაფარვის ზონა და მომსახურების მიწოდების ხარისხის მოთხოვნები;

ბ) სიხშირეების ეფექტური და ეფექტიანი გამოყენების პირობები;

გ) ამოწურვადი რესურსით სარგებლობისას მისი გამოყენების ტექნიკური და საოპერაციო პირობები, რომლებიც უზრუნველყოფს საზიანო ხელშეშლებისა და ადამიანის ჯანმრთელობაზე მავნე ზეგავლენის თავიდან აცილებას თუ ასეთი პირობები განსხვავებულია იმ პირობებისგან, რომლებიც განსაზღვრულია ზოგად ნებართვაში;

დ) სიხშირული რესურსის მფლობელის მიერ აუქციონის ან კონკურსის წესით შერჩევის დროს ნაკისრი ვალდებულებები;

ე) ლიცენზიის გადაპირებასთან დაკავშირებული პირობები;

ვ) სიხშირეების გამოყენებასთან დაკავშირებით, შესაბამისი საერთაშორისო ხელშეკრულებებით გათვალისწინებული ვალდებულებები, რომელთა შესრულებაზეც საქართველოა პასუხსიმგებელი;

ზ) რადიოსიხშირეების სატესტო რეჟიმში გამოყენებასთან დაკავშირებული სპეციფიკური ვალდებულებები.“;

38. 50–ე მუხლი ჩამოყალიბდეს შემდეგი რედაქციით:

**„მუხლი 50. ლიცენზიის მიღების საფუძველი**

1. რადიოსიხშირული რესურსით სარგებლობა უნდა განხორციელდეს ზოგადი ნებართვის საფუძველზე. კომისიას შეუძლია გადაწყვიტოს ლიცენზიის საფუძველზე გარკვეული რადიოსიხშირეების მინიჭება თუ ზოგადი ნებართვით სიხშირული რესურსის გამოყენება არ არის მიზანშეწონილი და ლიცენზიის მინიჭება აუცილებელია იმისათვის, რომ:

ა) თავიდან იქნეს აცილებული ელექტრომაგნიტური ხელშეშლები;

ბ) უზრუნველყოფილ იქნეს ელექტრონული კომუნიკაციის მომსახურების ტექნიკური ხარისხი;

გ) დაცული იქნეს რადიოსიხშირის სპექტრის ეფექტიანი გამოყენების პირობები ან მიღწეულ იქნეს სხვა საზოგადოებრივი მიზნები, რომლებიც განსაზღვრულია კომისიისა და საქართველოს მთავრობის მიერ შესაბამისი დადგენილების, გადაწყვეტილების, ნორმატიული აქტის ან სხვა ტიპის ადმინისტრაციული აქტის საფუძველზე.

11. არაავტორიზებული პირებისთვის დამხმარე ტექნოლოგიური დანიშნულებით გამოყენებისთვის გაცემული რადიოსიხშირეების, ასევე, ავტორიზებულ პირებზე დამხმარე ტექნოლოგიური, არაკომერციული დანიშნულებით გამოყენებისთვის მინიჭებული რადიოსიხშირული ქსელის გამოყენების პირობები გაწერილი უნდა იყოს კომისიის შესაბამის გადაწყვეტილებებში, თუ რადიოსიხშირული სპექტრით სარგებლობა არ რეგულირდება ზოგადი ნებართვის საფუძველზე,

2. რადიოსიხშირული სპექტრით სარგებლობის ლიცენზიის მიღების საფუძველია თავისუფალი რესურსის არსებობა, პირის განცხადება და აუქციონში მისი გამარჯვება.

3. აუქციონის გამართვის შესახებ კომისია იღებს გადაწყვეტილებას, თუ არსებობს:

ა) „რადიოსიხშირული სპექტრის განაწილების ეროვნული გეგმით“ გათვალისწინებული თავისუფალი რადიოსიხშირული სპექტრი და პირის მოთხოვნა რადიოსიხშირული სპექტრით სარგებლობის უფლების მოსაპოვებლად აუქციონის გამართვის შესახებ. აუქციონის გამართვის შესახებ კომისიის გადაწყვეტილებაში განისაზღვრება აუქციონზე გასატანი ამოწურვადი რესურსით სარგებლობის საწყისი საფასური რადიოსიხშირული სპექტრით სარგებლობის უფლების მოსაპოვებლად აუქციონის გამართვის დებულების შესაბამისად;

ბ) რადიოსიხშირული სპექტრით სარგებლობის ლიცენზიის მფლობელის განაცხადი, მთლიანად ან ნაწილობრივ გადასცეს მის სარგებლობაში არსებული რადიოსიხშირული სპექტრით სარგებლობის უფლება ნებისმიერ პირს. ამ შემთხვევაში კომისია აუქციონს მართავს ამ კანონით დადგენილი საერთო წესის საფუძველზე. კომისია უფლებამოსილია, მაგრამ არ არის ვალდებული ჩაატაროს ასეთი აუქციონი.“;

4. ელექტრონული კომუნიკაციების სფეროში კონკურენციის უზრუნველყოფის მიზნით, კომისიის დასაბუთებული გადაწყვეტილებით რადიოსიხშირული სპექტრით სარგებლობის უფლება შეიძლება შეეზღუდოს პირს, რომელიც აუქციონის გამოცხადების მომენტისათვის დამოუკიდებლად ან/და მასთან ურთიერთდამოკიდებულ (აფილირებულ) პირებთან ერთად არის, ან აუქციონში გამარჯვების შემთხვევაში გახდება, რადიოსიხშირული ზოლის კონკრეტულ მონაკვეთზე (რადიოსიხშირულ დიაპაზონზე) ან მსგავსი მახასიათებლების მქონე რადიოსიხშირული ზოლის კონკრეტული მონაკვეთების (რადიოსიხშირული დიაპაზონების) ერთობლიობაზე აუქციონის გამოცხადების შესახებ კომისიის გადაწყვეტილებით განსაზღვრული რადიოსიხშირული რესურსის მაქსიმალურ ოდენობაზე მეტის მფლობელი. კომისია უფლებამოსილია განსაზღვროს რადიოსიხშირული სპექტრის ის მაქსიმალური ოდენობა, რომელსაც შეიძლება ფლობდეს დამოუკიდებლად ერთი პირი ან/და მასთან ურთიერთდამოკიდებული (აფილირებული) მეტი ავტორიზებული პირი ერთობლივად; ან რომელიც შეიძლება მოიპოვოს აუქციონის თითოეულმა მონაწილემ; ან რომელსაც შეიძლება ფლობდეს თითოეული მონაწილე აუქციონის საფუძველზე რადიოსიხშირული სპექტრის მოპოვების შემდეგ“;

39. 51–ე მუხლი ჩამოყალიბდეს შემდეგი რედაქციით:

**„მუხლი 51. რადიოხისშირული სპექტრით/ნუმერაციის რესურსით სარგებლობის უფლების სხვა პირისთვის გადაცემა**

1. თუ არაჰარმონიზებული რადიოსიხშირული სპექტრის ლიცენზიის პირობებით არ იკრძალება ლიცენზიის მთლიანი ან ნაწილობრივი გადაპირება, ლიცენზიის მფლობელს უფლება აქვს გადაუპიროს ლიცენზია სხვა პირს კომისიის თანხმობის ან ადმინისტრაციული წარმოების გარეშე. ლიცენზიის გადაპირება უნდა მოხდეს ლიცენზიაში გაწერილი გადაპირების პირობების შესაბამისად. ლიცენზიის მფლობელმა გადაპირების შესახებ კომისიას უნდა შეტყობინოს წერილობით ამ მუხლის 11 პუნქტში განსაზღვრული პირობების თანახმად;

ჰარმონიზირებული რადიოსიხშირული სპექტრის ლიცენზიის მფლობელი უფლებამოსილია რადიოსიხშირული სპექტრით სარგებლობის უფლება გადასცეს ნებისმიერ პირს, მთლიანად, პირდაპირი გადაპირების წესით, რისთვისაც პირდაპირი გადაპირების შესახებ აფორმებს ხელშეკრულებას. კომისია გადაპირების თაობაზე ერთობლივი განცხადების საფუძველზე იწყებს ლიცენზიის გადაპირებასთან დაკავშირებით საჯარო ადმინისტრაციულ წარმოებას.

11. თუ ლიცენზიის გადაცემა არ საჭიროებს კომისიის თანხმობას ლიცენზიის მფლობელი ვალდებულია აცნობოს კომისიას ინფორმაცია ლიცენზიის მოსალოდნელი გადაცემის შესახებ გადაცემის განხორციელებამდე არანაკლებ 20 დღით ადრე და ასევე ინფორმაცია ლიცენზიის გადაცემის დასრულების თაობაზე პროცესის დასრულებიდან 3 დღის ვადაში. კომისია ვალდებულია დაუყონებლივ გამოაქვეყნოს ორივე შეტყობინება საკუთარ ვებ-გვერდზე.

,,12. თუ ნუმერაციის რესურსით სარგებლობის ნებართვის პირობებით არ იკრძალება ნებართვის მთლიანი ან ნაწილობრივი გადაპირება, ნებართვის მფლობელს უფლება აქვს გადაუპიროს ნებართვა სხვა პირს კომისიის თანხმობის ან ადმინისტრაციული წარმოების გარეშე. ნებართვის გადაპირება უნდა მოხდეს ნებართვაში გაწერილი გადაპირების პირობების შესაბამისად. ნებართვის მფლობელმა გადაპირების შესახებ კომისიას უნდა შეატყობინოს წერილობით ამ მუხლის 14 პუნქტში განსაზღვრული პირობების თანახმად.

13 . ნუმერაციის რესურსით სარგებლობის ნებართვის მფლობელი ვალდებულია მიაწოდოს კომისიას ინფორმაცია ნებართვის მოსალოდნელი გადაცემის შესახებ გადაცემის განხორციელებამდე არანაკლებ 20 დღით ადრე და ასევე ინფორმაცია ნებართვის გადაცემის დასრულების თაობაზე პროცესის დასრულებიდან 3 დღის ვადაში. კომისია ვალდებულია დაუყონებლივ გამოაქვეყნოს ორივე შეტყობინება საკუთარ ვებ-გვერდზე.

14. ნუმერაციის რესურსით სარგებლობის ნებართვის გადაპირების დამატებითი პირობებს განსაზღვრავს კომისია.

2. კომისიას შეუძლია რადიოსიხშირული სპექტრით სარგებლობის ლიცენზიის მფლობელს შეუზღუდოს ლიცენზიის გადაპირება, თუ:

ა) გადაპირების მსურველ პირს კომისიის წინაშე ერიცხება რეგულირების საფასურის დავალიანება ან საქართველოს სახელმწიფო ბიუჯეტის წინაშე ერიცხება ამოწურვადი რესურსით სარგებლობის საფასურის დავალიანება;

ბ) უფლების გადაცემამ შესაძლოა გამოიწვიოს კონკურენციის დარღვევა, კერძოდ: პირი დამოუკიდებლად ან/და მასთან ურთიერთდამოკიდებულ (აფილირებულ) პირებთან ერთად ხდება რადიოსიხშირული ზოლის კონკრეტული მონაკვეთის (რადიოსიხშირული დიაპაზონის) ან მსგავსი მახასიათებლების მქონე რადიოსიხშირული ზოლის კონკრეტული მონაკვეთების (რადიოსიხშირული დიაპაზონების) ერთობლიობის გადაპირებასთან დაკავშირებით დაწყებული საჯარო ადმინისტრაციული წარმოების ფარგლებში ჩატარებული კვლევისა და ანალიზის საფუძველზე, კომისიის დასაბუთებული გადაწყვეტილებით განსაზღვრული რადიოსიხშირული რესურსის მაქსიმალურ ოდენობაზე მეტის გამოყენების უფლების მქონე.

გ) ლიცენზიით განსაზღვრული ამოწურვადი რესურსით ბოლო მომხმარებელს მიეწოდება სატელეკომუნიკაციო მომსახურება და ლიცენზიის მიმღების მიერ არ არის დადასტურებული მომხმარებლისათვის მომსახურების გაწევის ვალდებულება, ბოლო მომხმარებელთან გაფორმებული ხელშეკრულების პირობების შესაბამისად, ხელშეკრულების მოქმედების პერიოდში.

5. აუქციონის წესით მოპოვებული რადიოსიხშირული სპექტრით სარგებლობის ლიცენზიის მქონე ავტორიზებული პირი უფლებამოსილია მიმართოს კომისიას აუქციონის გამართვის მოთხოვნით, რადიოსიხშირული სპექტრით სარგებლობის უფლების ნებისმიერი ავტორიზებული პირისათვის მთლიანად ან ნაწილობრივ გადაცემის მიზნით. კომისია უფლებამოსილია, მაგრამ არ არის ვალდებული ჩაატაროს ასეთი აუქციონი.“;

40. 52-ე მუხლი ჩამოყალიბდეს შემდეგი რედაქციით:

,,მუხლი 52. ლიცენზიის აუქციონის საფუძველზე გაცემა

„1. რადიოსიხშირული სპექტრით სარგებლობის ლიცენზიის გასაცემად აუქციონის გამართვის შესახებ კომისია იღებს გადაწყვეტილებას, რომელიც სულ ცოტა 1 თვით ადრე ვრცელდება მასობრივი ინფორმაციის საშუალებებით და განთავსდება კომისიის ოფიციალურ ვებ-გვერდზე.

2. კომისიამ ამ მუხლის პირველი პუნქტით განსაზღვრული გადაწყვეტილება უნდა მიიღოს საქართველოს ზოგადი ადმინისტრაციული კოდექსით გათვალისწინებული საჯარო ადმინისტრაციული წარმოების გზით, ან უნდა გამართოს ამ კანონის 91 მუხლით განსაზღვრული საჯარო კონსულტაციები შეთავაზებულ პროექტთან დაკავშირებით. ამ კანონის 91 მუხლით განსაზღვრული საჯარო კონსულტაციის პროცესი განსხვავდება და ანაცვლებს საქართველოს ზოგადი ადმინისტრაციული კოდექსის დებულებებს ამ კანონის 91 მუხლის მე-6 პუნქტში განსაზღვრული პირობების შესაბამისად.

3. კომისია უფლებამოსილია მიიღოს გადაწყვეტილება იმასთან დაკავშირებით, თუ რომელი პროცედურა გამოიყენოს მე–2 პუნქტის მიხედვით.

3. აუქციონის გამართვის შესახებ კომისიის გადაწყვეტილებაში მითითებული უნდა იყოს:

ა) მომსახურების ბაზრის შესაბამისი გეოგრაფიული საზღვრები;

ბ) ამ კანონის 49-ე მუხლის შესაბამისად, განსაზღვრული ამოწურვადი რესურსის გამოყენების ტექნიკური და საოპერაციო პირობები, რომლებიც უზრუნველყოფს საზიანო ხელშეშლებისა და ადამიანის ჯანმრთელობაზე მავნე ზეგავლენის თავიდან აცილებას;

გ) საწყისი ან შეთავაზებული საფასური;

დ) განცხადებათა მიღების დაწყებისა და დამთავრების, აუქციონის გამართვის ვადები;

ე) „ლიცენზიებისა და ნებართვების შესახებ“ საქართველოს კანონის მე-18 მუხლის მე-10 პუნქტით განსაზღვრული სხვა მონაცემები, თუ არ ეწინააღმდეგება კანონს.

4. აუქციონის გამართვის დროს კომისია ხელმძღვანელობს ობიექტურობის, გამჭვირვალეობის, საჯაროობის, პროპორციულობის და არადისკრიმინაციულობის პრინციპებით.

5. აუქციონში გამარჯვებულის გამოვლენის შესახებ გადაწყვეტილებას იღებს კომისია. აუქციონში გამარჯვებულის გამოვლენის კრიტერიუმია ამოწურვადი რესურსით სარგებლობის საფასურის მაქსიმალური ოდენობის შეთავაზება, რომლის 30 პროცენტის გადახდა ხორციელდება აუქციონში გამარჯვებულის გამოვლენის შესახებ გადაწყვეტილების მიღებიდან 1 თვის ვადაში. აუქციონში გამარჯვებულის გამოვლენის შესახებ კომისიის გადაწყვეტილება ვრცელდება მასობრივი ინფორმაციის საშუალებებით ან კომისიის ვებ-გვერდის მეშვეობით.

6. ლიცენზია გაიცემა კონკურსში გამარჯვებულის მიერ ამოწურვადი რესურსით სარგებლობის საფასურის 30 პროცენტის გადახდიდან 7 სამუშაო დღის ვადაში. ამოწურვადი რესურსით სარგებლობის საფასურის დარჩენილი ნაწილის გადახდა ხორციელდება ლიცენზიის მიღებიდან 1 წლის განმავლობაში, კომისიის გადაწყვეტილებით განსაზღვრული პირობების შესაბამისად.

7. კომისია იღებს გადაწყვეტილებას ლიცენზიის გაცემის შესახებ, ლიცენზიის მაძიებლების განცხადებების მიღების ვადის დასრულებიდან არაუმეტეს სამი თვის ვადაში.

8. ლიცენზიის მფლობელი ვალდებულია ლიცენზიის გაცემის შესახებ კომისიის გადაწყვეტილებით განსაზღვრულ ვადაში დაიწყოს პრაქტიკული საქმიანობა.

9. დაუშვებელია ლიცენზიის მფლობელის მიერ ლიცენზიით გათვალისწინებული რესურსით სარგებლობისა და ამ რესურსის გამოყენებით პრაქტიკული საქმიანობის განხორციელების შეწყვეტა ზედიზედ 3 თვეზე მეტი ვადით ან 6 თვით ერთი წლის განმავლობაში.

10. ამ კანონით გათვალისწინებული რესურსით სარგებლობის ლიცენზიის მფლობელმა პრაქტიკული საქმიანობის დასაწყებად უნდა უზრუნველყოს:

ა) ელექტრონული საკომუნიკაციო ქსელების, ტექნიკური საშუალებების ან ქსელის შესაბამისი ელემენტების მონტაჟი, საოპერაციო მართვა და ექსპლუატაცია ლიცენზიით განსაზღვრულ თითოეულ გეოგრაფიულ ზონაში;

ბ) ელექტრონული საკომუნიკაციო ქსელების, ტექნიკური საშუალებების ან ქსელის შესაბამისი ელემენტების გამოყენებით ეკონომიკური საქმიანობის განხორციელება;

გ) ელექტრონული საკომუნიკაციო ქსელის ელემენტებთან, მათ რესურსებთან და სიმძლავრეებთან მსურველი ავტორიზებული პირების დაშვება და განსაზღვრული საფასურის სანაცვლოდ მსურველი ოპერატორისთვის საერთო სარგებლობის ელექტრონული საკომუნიკაციო ქსელებითა და საშუალებებით მომსახურების მიწოდება;

დ) ელექტრონული საკომუნიკაციო ქსელებისა და საშუალებების გამოყენებით, შესაბამისი ავტორიზაციის საფუძველზე, განსაზღვრული საფასურის სანაცვლოდ მომხმარებლებისათვის (მათ შორის, ბოლო მომხმარებლებისათვის) მომსახურების მიწოდება.

42. 521 მუხლის მე-2 პუნქტის „გ“ ქვეპუნქტი ჩამოყალიბდეს შემდეგი რედაქციით:

„გ) საკონკურსოდ გამოტანილი ამოწურვადი რესურსით სარგებლობის საწყისი საფასური, რომელსაც კომისია ყოველ კონკრეტულ შემთხვევაში ადგენს საერთაშორისო პრაქტიკის გათვალისწინებით“;

43. 53–ე მუხლის პირველი პუნქტის „ბ“ქვეპუნქტი ჩამოყალიბდეს შემდეგნაირად:

„ბ) ლიცენზიის მფლობელის დასაბუთებული მოთხოვნა“.

44. 53–ე მუხლის პირველ პუნქტს დაემატოს შემდეგი შინაარსის „გ“ ქვეპუნქტი:

„გ) ობიექტურად დასაბუთებულ შემთხვევებში, კომისიის პირადი ინიციატივა.“;

45. 62–ე მუხლის მე–8 პუნქტი ჩამოყალიბდეს შემდეგი რედაქციით:

„8. ელექტრონული კომუნიკაციების სფეროში მომსახურების მიწოდების წესებს და მომხმარებელთა უფლებების დაცვის რეგლამენტს განსაზღვრავს კომისია ნორმატიული აქტით. კომისიამ შეიძლება განახორციელოს იმ პირობებისა და ინფორმაციის შემდგომი დაკონკრეტება, რომელიც ამ მუხლის მე-4 პუნქტის შესაბამისად უნდა აისახოს ხელშეკრულებაში; ამ მოთხოვნის საფუძველზე მიღებული მონაცემების დამუშავება ითვლება საჭიროდ კანონმდებლობით დაკისრებული ვალდებულების შესასრულებლად“.

46. დაემატოს შემდეგი შინაარსის XI1 თავი:

**,, XI1. კონფიდენციალურობა ელექტრონული კომუნიკაციების სფეროში**

**მუხლი 631.ელექტრონული კომუნიკაციების სფეროში კონფიდენციალურობის დაცვის რეგულირების სფერო**

1. პერსონალურ მონაცემთა დამუშავებასთან მიმართებით, ეს თავი არ ათავისუფლებს პირს პერსონალურ მონაცემთა დაცვის შესახებ საქართველოს კანონით განსაზღვრული ვალდებულებისაგან.

2. ეს თავი არ ვრცელდება საზოგადოებრივ უსაფრთხოებასთან, თავდაცვასთან, საქართველოს სახელმწიფო უსაფრთხოებასთან დაკავშირებულ საქმიანობაზე და სისხლის სამართლის სფეროში შესაბამისი სახელმწიფო უწყებების საქმიანობაზე.

3. ამ თავის მიზნებისთვის, მომხმარებელი ნიშნავს ფიზიკურ პირს, რომელიც იყენებს საერთო სარგებლობის ელექტრონულ საკომუნიკაციო მომსახურებას.

**მუხლი 632. საერთო სარგებლობის**  **ელექტრონული საკომუნიკაციო მომსახურების უსაფრთხოება**

1. მე-3 პუნქტის შესაბამისად, ელექტრონული საკომუნიკაციო მომსახურების მიმწოდებელი, ელექტრონული საკომუნიკაციო მომსახურების უსაფრთხოების დაცვის მიზნით, იღებს შესაბამის ტექნიკურ და ორგანიზაციულ ზომებს;

2. პირველ პუნქტში მითითებული ზომები, სულ მცირე, უნდა:

ა) უზრუნველყოფდეს, რომ პერსონალურ მონაცემებზე დაშვება გააჩნდეს მხოლოდ უფლებამოსილ პირს, მხოლოდ კანონიერი მიზნებისთვის;

ბ) იცავდეს შენახულ ან გადაცემულ პერსონალურ მონაცემებს შემთხვევითი ან უკანონო განადგურებისგან, შემთხვევითი დაკარგვის ან შეცვლისგან და არაუფლებამოსილი ან უკანონო შენახვის, დამუშავების, დაშვების ან გამჟღავნებისგან; და

გ) უზრუნველყოფდეს პერსონალურ მონაცემთა დამუშავებასთან დაკავშირებით უსაფრთხოების პოლიტიკის განხორციელებას.

3. საჭიროების შემთხვევაში, პირველი პუნქტით მოთხოვნილი ზომები შეიძლება გატარდეს იმ ელექტრონული საკომუნიკაციო ქსელის ოპერატორთან ერთად, ვისი მეშვეობითაც ხორციელდება მომსახურების მიწოდება და ამ მიზნებისთვის ელექტრონული საკომუნიკაციო ქსელის ოპერატორმა უნდა შეასრულოს ელექტრონული საკომუნიკაციო მომსახურების მიმწოდებლის ნებისმიერი დასაბუთებული მოთხოვნა.

4. პირველი პუნქტის მიზნებისათვის, გასატარებელი ზომა მხოლოდ მაშინ ჩაითვლება შესაბამისად, თუ ტექნოლოგიური განვითარებისა და მისი დანერგვის/განხორციელების ხარჯების გათვალისწინებით პროპორციულია იმ რისკებისა, რომელთაგან დასაცავადაც იგი გამოიყენება.

5. თუ პირველი პუნქტის მოთხოვნის შესაბამისად გატარებული ზომების მიუხედავად, საერთო სარგებლობის ელექტრონულ საკომუნიკაციო მომსახურების უსაფრთხოებასთან დაკავშირებით, მნიშვნელოვანი რისკია დარჩენილი, ელექტრონული საკომუნიკაციო მომსახურების მიმწოდებელი ვალდებულია, შესაბამის აბონენტებს აცნობოს ამ რისკების შესახებ შემდეგი:

ა) ამ რისკების ტიპი/ხასიათი;

ბ) ნებისმიერი შესაბამისი გასატარებელი ზომები, რომლებიც აბონენტმა შეიძლება მიიღოს ამ რისკებისგან თავის დასაცავად; და

გ) ამგვარი ზომების მიღების შედეგად გამოწვეული, აბონენტის მიერ გასაწევი სავარაუდო ხარჯები.

6. კომისია უფლებამოსილია ამ კანონის 44-ე მუხლის შესაბამისად შეამოწმოს ელექტრონული საკომუნიკაციო მომსახურების მიმწოდებლის მიერ ამ მომსახურების უსაფრთხოების უზრუნველსაყოფად გატარებული ზომები.

**მუხლი 633. პერსონალურ მონაცემთა გამჟღავნება**

1. თუ სახეზეა პერსონალურ მონაცემთა გამჟღავნება, ელექტრონული საკომუნიკაციო მომსახურების მიმწოდებლი ვალდებულია დაუყოვნებლივ აცნობოს კომისიას დარღვევის შესახებ.

2. მე-3 პუნქტის შესაბამისად, თუ სავარაუდოა, რომ პერსონალურ მონაცემთა გამჟღავნება უარყოფით გავლენას იქონიებს აბონენტის ან მომხმარებლის პერსონალურ მონაცემებზე ან პირად ცხოვრებაზე, ელექტრონული საკომუნიკაციო მომსახურების მიმწოდებლი ასევე ვალდებულია დაუყოვნებლივ აცნობოს შესაბამის აბონენტ(ებ)ს ან მომხმარებლ(ებ)ს ამ დარღვევის შესახებ.

3. მე-2 პუნქტში მითითებული შეტყობინება არ მოითხოვება, თუ ელექტრონული საკომუნიკაციო მომსახურების მიმწოდებლი, კომისიის მოთხოვნების შესაბამისად, დაასაბუთებს, რომ

ა) გაატარა ტექნოლოგიური დაცვის შესაბამისი ზომები, რომლებიც არაიდენტიფიცირებადს ხდის მონაცემებს ნებისმიერი პირისთვის, რომელსაც არ აქვს დაშვება ამ მონაცემებზე და

ბ) გატარებულმა ზომებმა მოიცვა ის მონაცემები, რომლებიც გამჟღავნდა.

4. თუ ელექტრონული საკომუნიკაციო მომსახურების მიმწოდებლმა მე-2 პუნქტის შესაბამისად არ აცნობა აბონენტს ან მომხმარებელს დარღვევის შესახებ, კომისია უფლებამოსილია, ამ დარღვევის შესაძლო უარყოფითი გავლენის განხილვის შედეგად, მოსთხოვოს ელექტრონული საკომუნიკაციო მომსახურების მიმწოდებლს აღნიშული ქმედების განხორციელება.

5. პირველ პუნქტში მითითებული შეტყობინება, სულ მცირე, უნდა შეიცავდეს შემდეგს:

ა) დარღვევის ტიპს/ხასიათს;

ბ) დარღვევის შედეგებს; და

გ) ამ დარღვევის აღმოსაფხვრელად მიმწოდებლის მიერ გატარებულ ან გასატარებლად შემოთავაზებულ ზომებს.

6. მე-2 პუნქტში მითითებული შეტყობინება, სულ მცირე, უნდა შეიცავდეს:

ა) დარღვევის ტიპის/ხასიათის აღწერას;

ბ) მომსახურების მიმწოდებელ ორგანიზაციაში საკონტაქტო პირის შესახებ ინფორმაციას, რომლისგანაც შესაძლებელია მეტი ინფორმაციის მიღება; და

გ) იმ ზომების შესახებ რეკომენდაციებს, რომლებიც საშუალებას მისცემს აბონენტს მინიმუმამდე დაიყვანოს დარღვევით გამოწვეული შესაძლო უარყოფითი შედეეგები.

7. ელექტრონული საკომუნიკაციო მომსახურების მიმწოდებლი ვალდებულია აღრიცხოს პერსონალურ მონაცემთა გამჟღავნების ფაქტი, რაც უნდა მოიცავდეს შემდეგ ინფორმაციას:

ა) დარღვევასთან დაკავშირებულ ფაქტებს;

ბ) ამ დარღვევის შედეგებს; და

გ) გატარებულ გამოსასწორებელ ღონისძიებებს.

აღნიშნული ინფორმაცია საკმარისი უნდა იყოს კომისიისათვის, რათა მას მიეცეს საშუალება დაადგინოს განხორციელებული ღონისძიების ამ მუხლის დებულებებთან შესაბამისობა. აღწერა უნდა მოიცავდეს მხოლოდ იმ ინფორმაციას, რომელიც აუცილებელია კომისიის მიერ ამ ფუნქციის შესრულებისათვის.

8. კომისია უფლებამოსილია შესაბამისად შეამოწმოს ელექტრონული საკომუნიკაციო მომსახურების მიმწოდებლის მიერ განხორციელებული ქმედებების 44-ე მუხლის დებულებებთან შესაბამისობა.

**მუხლი 634. ტერმინალურ მოწყობილობებში კომუნიკაციის კონფიდენციალურობა (COOKIES)**

1. მე-3 პუნქტის შესაბამისად, პირმა არ უნდა გამოიყენოს ელექტრონული საკომუნიკაციო ქსელი, რათა შეინახოს ან მიიღოს წვდომა მომხმარებლის ტერმინალურ მოწყობილობაში დაცულ ინფორმაციაზე, გარდა იმ შემთხვევისა თუ აბონენტს ან მომხმარებელს მიეწოდა მკაფიო და გასაგები ინფორმაცია მისი მონაცემების შენახვის ან მის ინფორმაციაზე წვდომის მიზნების შესახებ ან/და აბონენტმა განაცხადა თანხმობა.

2. თუ ელექტრონული საკომუნიკაციო ქსელი, ერთი და იმავე პირის მიერ, მომხმარებლის ტერმინალურ მოწყობილობაში ინფორმაციის შენახვის ან მასზე დაშვების მიზნით გამოიყენება ერთზე მეტ შემთხვევაში, ამ მუხლის მიზნებისთვის, საკმარისია პირველი პუნქტით გათვალისწინებული მოთხოვნები დაკმაყოფილდეს პირველი გამოყენების დროს.

3. პირველი პუნქტის შეზღუდვა არ ვრცელდება ინფორმაციის ტექნიკური მიზნით შენახვაზე ან მასზე დაშვებაზე თუ ელექტრონული საკომუნიკაციო ქსელი გამოიყენება მხოლოდ კომუნიკაციის განხორციელების მიზნით ან როდესაც ამგვარი შენახვა ან დაშვება აუცილებელია აბონენტის ან მომხმარებლის მიერ მოთხოვნილი საინფორმაციო საზოგადოების მომსახურების მისაწოდებლად.

**მუხლი 635. კონკრეტული ტრაფიკის მონაცემების დამუშავების შეზღუდვა**

1. მას შემდეგ რაც მე-2, მე-3 და მე-5 პუნქტების შესაბამისად, აბონენტებთან ან მომხმარებლებთან დაკავშირებული ტრაფიკის მონაცემები, რომლებიც დამუშავებული და შენახულია ელექტრონული საკომუნიკაციო ქსელის ოპერატორის ან ელქეტრონული საკომუნიკაციო მომსახურების მიმწოდებლის მიერ, აღარ არის საჭირო კომუნიკაციის გადასაცემად, უნდა წაიშალოს ან შეიცვალოს იმგვარად, რომ აღარ წარმოადგენდეს პერსონალურ მონაცემებს.

2. ელექტრონული საკომუნიკაციო ქსელის ოპერატორის ან ელექტრონული საკომუნიკაციო მომსახურების მიმწოდებლის ხელთ არსებული ტრაფიკის მონაცემები დაკავშირებული ბილინგთან, აბონენტის მიერ გადასახადის გადახდასთან ან ურთიერთჩართვის გადასახადის გადახდასთან, შეიძლება დამუშავდეს და შენახულ იქნას იმ ვადით, რომელიც საჭიროა მიმწოდებლის მიერ ამგვარი მომსახურების გაწევის ან მარკეტინგისთვის.

3. აბონენტთან ან მომხმარებელთან დაკავშირებული ტრაფიკის მონაცემები შეიძლება დამუშავდეს და შენახულ იქნეს ელექტრონული საკომუნიკაციო მომსახურების მიმწოდებლის მიერ თუ:

ა) ამგვარი დამუშავება ან შენახვა ხდება ამ აბონენტის ან მომხმარებლისთვის ელექტრონული საკომუნიკაციო მომსახურების მარკეტინგის ან დამატებითი მომსახურების მიწოდების მიზნით;

ბ) აბონენტმა ან მომხმარებელმა, რომელსაც უკავშირდება ტრაფიკის მონაცემები წინასწარ განაცხადა თანხმობა ამგვარ დამუშავებაზე ან შენახვაზე და

გ) ამგვარი დამუშავება ან შენახვა ხდება მხოლოდ იმ ვადით, რომელიც აუცილებელია (ა) ქვეპუნქტით განსაზღვრული მიზნებისთვის.

4. თუ მომხმარებელმა ან აბონენტმა მე-3(ბ) პუნქტის შესაბამისად გასცა თანხმობა, მას შეუძლია ნებისმიერ დროს განაცხადოს უარი თანხმობაზე.

5. მე-2 და მე-3 პუნქტების შესაბამისად, ტრაფიკის მონაცემების დამუშავება არ უნდა განხორციელდეს ელექტრონული საკომუნიკაციო ქსელის ოპერატორის ან ელექტრონული საკომუნიკაციო მომსახურების მიმწოდებლის მიერ, თუ აბონენტს ან მომხმარებელს, რომელსაც უკავშირდება მონაცემები, არ მიეწოდა ინფორმაცია დასამუშავებელი ტრაფიკის მონაცემთა ტიპის და ამ დამუშავების ხანგრძლივობის შესახებ და მე-3 პუნქტის შესაბამისად დამუშავების შემთხვევაში აბონენტს ან მომხმარებელს აღნიშნული ინფორმაცია მიეწოდა თანხმობის გაცემამდე.

6. ამ მუხლის შესაბამისად, ტრაფიკის მონაცემთა დამუშავება ხორციელდება მხოლოდ ელექტრონული საკომუნიკაციო ქსელის ოპერატორის, ელექტრონული საკომუნიკაციო მომსახურების მიმწოდებლის ან მათი უფლებამოსილი პირის მიერ და იზღუდება ერთი ან მეტი შემდეგი ქმედების განხორციელების მიზნით:

ა) ბილინგის ან ტრაფიკის მართვა;

ბ) მომხმარებლის გამოკითხვა;

გ) თაღლითობის პრევენცია ან გამოვლენა;

დ) ელექტრონული საკომუნიკაციო მომსახურების მარკეტინგი ან/და

ე) დამატებითი მომსახურების მიწოდება.

7. არაფერი ამ მუხლში არ აფერხებს კომპეტენტური ორგანოებისთვის ტრაფიკის მონაცემთა მიწოდებას დავების გადაწყვეტის (სასამართლო პროცესებით ან სხვაგვარად) მიზნით, განსაკუთრებით ურთიერთჩართვასთან ან ბილინგთან დაკავშირებული დავებისა, რომელიც ამ კანონის 63-ე მუხლის თანახმად, წარმოადგენს კომისიის კომპეტენციას.

**მუხლი 636. ლოკაციის მონაცემების დამუშავების შეზღუდვა**

1. ეს მუხლი არ ვრცელდება ტრაფიკის მონაცემთა დამუშავებაზე.

2. საერთო სარგებლობის ელექტრონული საკომუნიკაციო ქსელის ან საერთო სარგებლობის ელექტრონული საკომუნიკაციო მომსახურების აბონებტებთან ან მომხმარებელთან დაკავშირებული ლოკაციის მონაცემები შეიძლება დამუშავდეს მხოლოდ იმ შემთხვევაში, თუ:

ა) ამ მონაცემებით მომხმარებლის ან აბონენტის იდენტიფიცირება შეუძლებელია (მონაცემები დეპერსონალიზებულია) ან

ბ) საჭიროა დამატებითი მომსახურების უზრუნველსაყოფად, მომხმარებლის ან აბონენტის წინასწარი თანხმობის საფუძველზე.

3. მე-2 პუნქტის ბ) ქვეპუნქტის შესაბამისად, მომხმარებლის ან აბონენტის თანხმობის მიღებამდე, შესაბამისმა საერთო სარგებლობის ელექტრონული საკომუნიკაციო ქსელის ოპერატორმა ან საერთო სარგებლობის ელექტრონული საკომუნიკაციო მომსახურების მიმწოდებელმა შემდეგი ინფორმაცია უნდა მიაწოდოს იმ მომხმარებელს ან აბონენტს, რომელსაც ეხება აღნიშნული მონაცემები:

ა) ლოკაციის მონაცემთა ტიპი, რომელიც დამუშავდება;

ბ) ამ მონაცემთა დამუშავების მიზანი და ხანგრძლივობა; და

გ) გადაეცემა, თუ არა მონაცემები მესამე მხარეს, დამატებითი მომსახურების უზრუნველყოფის მიზნით.

4. მომხმარებელს ან აბონენტს, რომელმაც გასცა თანხმობა მონაცემთა დამუშავებაზე მე-2 მუხლის შესაბამისად, უნდა:

ა) შეეძლოს ნებისმიერ დროს უარი განაცხადოს აღნიშულ თანხმობაზე; და

ბ) შესაბამის საერთო სარგებლობის ელექტრონულ საკომუნიკაციო ქსელის თითოეულ კავშირთან ან კომუნიკაციასთან მიმართებით ქონდეს საშუალება დროებით უარი განაცხადოს ამ მონაცემთა დამუშავებაზე, მარტივი საშუალებების გამოყენებით და საფასურის გარეშე.

5. ამ მუხლის შესაბამისად, ლოკაციის მონაცემთა დამუშავება:

ა) ხორციელდება მხოლოდ:

ა.ა) შესაბამისი ელექტრონული საკომუნიკაციო ქსელის ოპერატორის მიერ;

ა.ბ) შესაბამისი ელექტრონული საკომუნიკაციო მომსახურების მიმწოდებლის მიერ;

ა.გ) მესამე მხარის მიერ, რომელიც ახორციელებს შესაბამის დამატებით მომსახურებას; ან

ა.დ) იმ პირის მიერ, რომელიც მოქმედებს ა.ა) და ა.ბ) ქვეპუნქტებში განსაზღვრული პირების უფლებამოსილებით.

ბ) ხორციელდება დამატებითი მომსახურების განხორციელების მიზნით.

**მუხლი 637. ზარის განმახორციელებლის იდენტიფიცირების აღკვეთა - გამავალი ზარები**

1. ეს მუხლი ეხება, 6310 და 6311 მუხლების შესაბამისად, გამავალ ზარებს, როდესაც შესაძლებელია ზარის განმახორციელებლის იდენტიფიცირება.

2. ელექტრონული საკომუნიკაციო მომსახურების მიმწოდებელი ვალდებულია, მარტივი მექანიზმის საშუალებით, შესაძლებლობა მისცეს ზარის განმახორციელებელ მომხმარებლებლებს ამ ზართან მიმართებით დაფაროს საიდენტიფიკაციო ინფორმაცია. .

3. ელექტრონული საკომუნიკაციო მომსახურების მიმწოდებელი ვალდებულია, მარტივი მექანიზმის საშუალებით, შესაძლებლობა მისცეს ელექტრონული საკომუნიკაციო მომსახურების აბონენტებს, დაფარონ მათ ხაზთან და ამ ხაზიდან წამოწყებულ ყველა ზართან დაკავშირებული საიდენტიფიკაციო ინფორმაცია.

4. მე -2 და მე -3 პუნქტებით გათვალისწინებული მექანიზმები უნდა იყოს უფასო.

**მუხლი 638. ზარის წამომწყების ან დაკავშირებული ხაზის იდენტიფიკაციის პრევენცია - შემომავალი ზარები**

1. ეს მუხლი ვრცელდება შემომავალ ზარებზე, მიუხედავად მათი წამოწყების ქვეყნისა. ამ მუხლში „ზარის მიმღები აბონენტი“ ნიშნავს აბონენტს, რომელიც იღებს ზარს შესაბამისი ელექტრონული საკომუნიკაციო მომსახურების საშუალებით.

2. თუ ხელმისაწვდომია მოწყობილობა, რომელიც ზარის განმახორციელებლის იდენტიფიცირების საშუალებას იძლევა, ელექტრონული საკომუნიკაციო მომსახურების მიმწოდებელი, მარტივი მექანიზმისა და საფასურის გარეშე, შესაძლებლობას აძლევს ზარის მიმღებ მომხმარებელს დაფაროს ზარის განმახორციელებლის საიდენტიფიკაციო ინფორმაცია.

3. თუ ხელმისაწვდომია მოწყობილობა, რომელიც იძლევა ზარის განმახორციელებლის იდენტიფიცირების საშუალებას უშუალოდ ზარის განხორციელებამდე, ელექტრონული საკომუნიკაციო მომახურების მიმწოდებელი ვალდებულია, მარტივი მექანიზმის და საფასურის გარეშე, შესაძლებლობა მისცეს ზარის მიმღებ აბონენტს, უარი თქვას ისეთ შემომავალ ზარებზე, სადაც ზარების განმახორციელებლის საიდენტიფიკაციო ინფორმაცია დაფარულია ზარის განმახორციელებელი მომხმარებლის ან აბონენტის მიერ.

4. თუ ხელმისაწვდომია მოწყობილობა, რომელიც იძლევა დაკავშირებული ზარის საიდენტიფიკაციო ინფორმაციის გამოჩენის საშუალებას, ელექტრონული საკომუნიკაციო მომსახურების მიმწოდებელი ვალდებულია, ზარის მიმღებ მომხმარებელს, საფასურის გარეშე, მიაწოდოს ნებისმიერი ზარის განმახორციელებელ ხაზზე დაკავშირებული ხაზის საიდენტიფიკაციო ინფორმაციის გამოჩენის აღკვეთის მარტივი მექანიზმები.

**მუხლი 639. ზარის განმახორციელებელი ან დაკავშირებული ხაზის იდენტიფიკაციის ზოგადი დებულება**

თუ ელექტრონული საკომუნიკაციო მომსახურების მიმწოდებელი სთავაზობს ზარის განმახორციელებლის ან დაკავშირებული ხაზის იდენტიფიკაციის საშუალებას, იგი ვალდებულია, საზოგადოებას მიაწოდოს ინფორმაცია ამგვარი საშუალებების ხელმისაწვდომობის თაობაზე, მათ შორის, ინფორმაცია 637 და 638 მუხლების განხორციელების შესაძლო ვარიანტების შესახებ.

**მუხლი 6310. ბოროტი განზრახვისა და საზოგადოებრივი წესრიგის დამრღვევი ზარების გამოვლენა**

1. ელექტრონული საკომუნიკაციო ქსელის ოპერატორმა ან ელექტრონული საკომუნიკაციო მომსახურების მიმწოდებელმა შეიძლება გააუქმოს/შეაჩეროს ყველა განხორციელებული გამავალი ზარის საიდენტიფიკაციო ინფორმაციის გამოჩენის აღკვეთის ქმედება, თუ:

ა) აბონენტმა მოითხოვა თავის ხაზზე მიღებული ბოროტი განზრახვისა და საზოგადოებრივი წესრიგის დამრღვევი ზარების გამოვლენა; და

ბ) მიმწოდებელი ადასტურებს, რომ ამგვარი ქმედება აუცილებელი და მიზანშეწონილია ასეთი ზარების გამოვლენის მიზნით.

2. ამ კანონში არაფერი აფერხებს ელექტრონული საკომუნიკაციო ქსელის ოპერატორს ან ელექტრონული საკომუნიკაციო მომსახურების მიმწოდებელს, შეინახოს და ლეგიტიმური ინტერესის მქონე პირისათვის ხელმისაწვდომი გახადოს მონაცემები, რომლებიც დაკავშირებულია ბოროტი განზრახვისა და საზოგადოებრივი წესრიგის დამრღვევი ზარების გამოვლენასთან და რომლებიც შეიცავს ზარის განმახორციელებელი აბონენტის საიდენტიფიკაციო ინფორმაციას, მიღებულს პირველი პუნქტის შესაბამისად.

**მუხლი 6311. გადაუდებელი ზარები**

1. ამ მუხლის მიზნებისთვის „გადაუდებელი ზარები“ ნიშნავს ევროპული გადაუდებელი დახმარების ნომერზე - „112“ - და საქართველოში არსებული ეროვნული გადაუდებელი დახმარების ნომრებზე განხორციელებულ ზარებს.

2. გადაუდებელი დახმარების ზარებზე პასუხების გაადვილების მიზნით:

ა) ამგვარ ზარებზე არ უნდა გავრცელდეს 637 მუხლის მოთხოვნები;

ბ) არავის აქვს უფლება, დაფაროს ზარის განმახორციელებელის საიდენტიფიკაციო ინფორმაცია დაკავშირებულ ხაზზე; და

გ) 636 მუხლის მე-2 პუნქტის შესაბამისად, ლოკაციის მონაცემთა დამუშავების შეზღუდვა არ უნდა იყოს გათვალისწინებული.

**მუხლი 6312. ზარის ავტომატური გადამისამართების შეწყვეტა**

1. მიმწოდებელი ვალდებულია, საფასურის გარეშე უზრუნველყოს გადამისამართების შეჩერება დაყოვნების გარეშე, თუ ზარები, რომლებიც თავდაპირველად დამისამართებული იყო სხვა ხაზზე და მესამე პირის მიერ განხორციელებული ქმედების გამო, ავტომატურად გადამისამართდება აბონენტის ხაზზე და აბონენტი მოსთხოვს თავის ელექტრონული საკომუნიკაციო მომსახურების მიმწოდებელს ამ ზარების გადამისამართების შეწყვეტას,

2. პირველი პუნქტის მიზნებისთვის, ყველა სხვა ელექტრონული საკომუნიკაციო ქსელის ოპერატორი და ელექტრონული საკომუნიკაციო მომსახურების მიმწოდებელი ვალდებულია, დაიცვას აბონენტის ელექტრონული საკომუნიკაციო მომსახურების მიმწოდებლის საფუძვლიანი მოთხოვნა, აღნიშნული გადამისამართების თავიდან აცილების/აღმოფხვრის მიზნით.

**მუხლი 6313. სააბონენტო ცნობარები**

1. თუ პირი აგროვებს აბონენტის პერსონალურ მონაცემებს, მან, მონაცემების ცნობარში შეტანამდე, საფასურის გარეშე, უნდა აცნობოს ამ აბონენტს ცნობარის მიზნის შესახებ (იქნება ეს ბეჭდვითი თუ ელექტრონული ფორმით), რომელიც ხელმისაწვდომი იქნება საზოგადოებისთვის მთლიანად ან მისი ნაწილისთვის, მათ შორის, ცნობარში საძიებო საშუალებების შესახებ).

2. აბონენტის პერსონალური მონაცემები არ უნდა იქნეს შეტანილი ცნობარში, თუ აბონენტს არ მიუცია თანხმობა თავისი პერსონალური მონაცემების ცნობარში შეტანაზე. აბონენტს, რომლის პერსონალური მონაცემები შეტანილია ცნობარში, შეუძლია ნებისმიერ დროს, უსასყიდლოდ გადაამოწმოს, შეასწოროს ან ამოიღოს თავისი მონაცემები.

3. თუ საჯარო ცნობარი ან მასში არსებული პერსონალური მონაცემები გამოიყენება ნებისმიერი სხვა მიზნისთვის, გარდა მისი სახელის და საჭიროების შემთხვევაში სხვა მინიმალური იდენტიფიკატორების საფუძველზე, პიროვნების საკონტაქტო ინფორმაციის მოძიებისა , მოითხოვება აბონენტის დამატებითი თანხმობა.

4. იმ აბონენტთან დაკავშირებული მონაცემები, რომლებიც არ წარმოადგენს ფიზიკურ პირს, არ შეიტანება ცნობარში, თუ აბონენტი აცნობებს ცნობარის გამომცემს, რომ არ სურს თავისი მონაცემების ცნობარში შეტანა.

5. 64-ე მუხლის მე-7 პუნქტის გ) ქვეპუნქტის შესაბამისად, კომისია უფლებამოსილია, განახორციელოს აბონენტთა ცნობართან დაკავშირებული უფლებების შემდგომი დაკონკრეტება.